Spain ƒe blemaxɔwo kple nu siwo ku ɖe woƒe dekɔnuwo ŋu la le Toledo. Le ƒe 1986 me la, wotia Toledo kpe ɖe teƒe siwo tsaɖilawo ayi akpɔ Blemanuwo le xexea me la ŋu\nAME ƒomevi vovovowo kple nu vovovowoe le Spain. Lugblewo, waingblewo kple amitigblewo xɔ Spain dukɔa ƒe akpa geɖe. Atsiaƒu si ƒe kekeme nye kilometa 14 koe tso Spain ƒe anyiehe kple Afrika dome.\nFoiniketɔwo, Helatɔwo kple Carthagetɔwoe ʋu va tsi Europa ƒe anyieheɣetoɖoƒe dukɔ sia me. Esi Romatɔwo va ɖo afi ma le ƒe alafa etɔ̃lia Do Ŋgɔ Na Yesu (D.Y.) me la, wotrɔ ŋkɔ na teƒe sia si woxɔ la be Hispania. Emegbe Visigottɔwo kple Moortɔwoe va nɔ afi ma eye woƒe dekɔnuwoe xɔ teƒea.\nLe nyitsɔ laa ƒe ƒe aɖe me la, ame siwo wu miliɔn 68 ye ɖi tsa yi Spain. Tsaɖilawo dometɔ geɖe yia afi ma le ŋdɔkutsu ƒe ʋuʋu, woƒe ƒuta siwo nya kpɔ, dukɔa ƒe aɖaŋudɔwo, blemanuwo kple ale si woƒe xɔwo nya kpɔe ta. Spaintɔwo ƒe nuɖuɖuwo hã doa dzidzɔ na tsaɖila geɖe. Nuɖuɖu siawo dometɔ aɖewoe nye, bɔlu, fɔlĩ, halã, tadi viviwo, salada, kple amagbe siwo woɖa alo wodzaba kple ami. Spaintɔwo ƒe koklozi tɔtɔe, mɔlu si wotsɔ bɔlu kple nu vovovowo tsaka ɖa kple numeɖenu si woyɔna be tapas nye nuɖuɖu siwo wonya le xexea ƒe afi sia afi.\nMariscada, nye nuɖuɖu si me bɔlu, fɔlĩ kple bubuawo le\nWole ɣe si nye flamenco ɖum\nSpaintɔwo kɔa mo ɖe ame eye wodoa vivi ɖe ame ŋu ŋutɔ. Wo dometɔ geɖe gblɔna be Roma Katolikotɔwoe yewonye gake ʋɛ aɖewo koe dea Misa. Nyitsɔ laa la, ame gbogbo aɖewo tso Afrika, Asia, kple Latin Amerika ʋu va tsi Spain. Edzɔa dzi na wo dometɔ geɖe be yewoaƒo nu tso yewoƒe dzixɔsewo kple dekɔnuwo ŋu. Yehowa Ðasefowo ɖoa dze viviwo kple wo dometɔ geɖe eye wokpe ɖe wo ŋu wosrɔ̃ nu si Biblia fia tso nu geɖewo ŋu.\nLe ƒe 2015 me la, Ðasefo siwo wu 10,500 tsɔ wo ɖokuiwo na faa eye wotu woƒe tadeaguƒe si woyɔna be Fiaɖuƒe Akpata 70 alo dzra wo ɖo. Dɔwɔƒe siwo kpɔa anyigbanyawo gbɔ la na anyigba wo be woatu woƒe tadeaguƒeawo ƒe ɖewo. Esi Yehowa Ðasefowo di be yewoakpe ɖe ame siwo ʋu va tsi dukɔa me ŋu ta la, wowɔa kpekpewo le gbegbɔgblɔ siwo wu 30 me kpe ɖe Spaingbea ŋu. Le ƒe 2016 me la, ame siwo wu 186,000 ye de kpekpe tɔxɛ aɖe si Yehowa Ðasefowo wɔ tsɔ ɖo ŋku Yesu Kristo ƒe kua dzi.\nSpain ye wowɔa amiti ƒe ami le wu le xexea me.\nTeide To si kɔ meta 3,718 le Canary Ƒukpowo dzi lae nye Spain ƒe to kɔkɔtɔ kekeake. Ne wodzidzee tso atsiaƒua nu la, eyae nye dzoto kɔkɔtɔ etɔ̃lia le xexea me.\nGBEGBƆGBLƆ: SPAINGBE, BASQUEGBE, CATALONIAGBE, GALICIAGBE KPLE VALENCIAGBE\nDUKƆA ME TƆWO: 46,439,000\nYAME ƑE NƆNƆME: ETRƆNA; EFANA EYE ƔEAÐEWOƔI EXƆA DZO\nƉoe Ɖe Amewo Ɖoe Ɖe Amewo Tsaɖiɖi Yi Spain


Mateo 22 - Holy Bible [Ewe Bible (BEE)]\nYesu gado lo bubu na ameha la gblɔ be,\n“ Dziƒofiaɖuƒe la le abe Fia aɖe si ɖo srɔ̃ɖekplɔ̃ gã aɖe na via ene.\nWokpe ame geɖewo ɖe kplɔ̃ sia ŋu eye esi nu sia nu sɔ gbe vɔ la, fia la ɖo dɔlawo ɖe ame kpekpeawo be woava elabena ɣeyiɣia ɖo be wɔnawo nadze egɔme, gake ame kpekpewo katã gbe womeva o.\nFia la gadɔ dɔla bubuwo ɖo ɖe ame kpekpeawo gbɔ kple gbedeasi sia be, ‘Nu sia nu sɔ gbe vɔ, nuɖuɖua bi eya ta miva. Ame sia ame neɖe abla ne wòava.’ ”\nKe esi ame kpekpeawo se nya sia la ɖeko woko nu eye wo dometɔ ɖe sia ɖe dzo yi nu si dze eŋu la wɔ ge, ɖeka yi eƒe agble me, eye bubu yi asigbe.\nKe ɖewo do dɔmedzoe ɖe dɔlawo ŋu ƒo wo vevie eye woɖi gbɔ̃ ɖewo wu ɖewo gɔ̃ hã.”\nFia la do dɔmedzoe ale wòdɔ eƒe asrafowo woyi ɖawu hlɔ̃dola siawo eye wotɔ dzo woƒe du la wòbi keŋ.\nLe esia megbe la fia la gblɔ na eƒe dɔlawo bena, ‘Nu sia nu sɔ gbe na ŋkekea ɖuɖu gake ame siwo mekpe la, medze na bubu si mede wo ŋu o.\nEya ta miyi mɔtatawo dzi kple ablɔwo ƒe dzogoewo me, eye ame sia ame si miakpɔ ko la, mikpee va kplɔ̃a ŋuti.’\n” Dɔlawo wɔ ɖe esia dzi, eye eteƒe medidi o wokplɔ amewo vɛ fũ, ame nyuiwo kple ame baɖawo siaa, eye ale srɔ̃ɖekplɔ̃a ŋu yɔ fũ kple amewo.\nEsi fia la ŋutɔ va do be yeado gbe na ame kpekpeawo la, ekpɔ ame ɖeka le wo dome si medo srɔ̃ɖewu si wotsɔ nɛ be wòado la o. ”\nFia la biae be, ‘Xɔ̃nye, ale ke wɔ medo srɔ̃ɖewu hafi va afi sia o?’ Ke ŋutsua ƒe nu tsi te elabena menya nya si tututu wòagblɔ o.\nFia la ɖe gbe na eŋutimewo bena ‘Mibla eƒe asiwo kple afɔwo eye miatsɔe aƒu gbe ɖe blukɔ tsiɖitsiɖi me le xexe afi si avifafa kple aɖukliɖuɖu lanɔ.’\nElabena woyɔ ame geɖewo ke ame ʋee aɖewo koe nye ame siwo wotia.”\nLe esia megbe la, Farisitɔwo kpe ta eye wode ŋugble le ale si woawɔ atsɔ biabia aɖe atre mɔ na Yesu alée la ŋu.\nWodɔ woƒe nusrɔ̃la aɖewo kpe ɖe Herodia dunyahelawo ŋu eye wobiae be, “Nufiala, míenyae be ame si de blibo lae nènye, eye nefiaa Mawu ƒe mɔ le nyateƒe la nu. Amewo ƒe nyagbɔgblɔ meblea nuwò o elabena mètsɔa ɖeke le nu si wonye la me o.\nAzɔ gblɔe na mí, nu kae nye wò susu? Ele eteƒe be woadzɔ duga na Kaisaro loo alo mele eteƒe o?”\nKe Yesu nya nu vɔ̃ɖi si woɖo ɖe tame eya ta ebia wo be, “Mi alakpanuwɔlawo! Ame kae miedi bena yewoatre mɔ na kple miaƒe aye biabia sia?\nMitsɔ kɔba aɖe si wotsɔna xea dugae la vɛ nam makpɔ.” Eye wotsɔ Roma ga ɖeka va fiae.\nAzɔ ebia wo bena, “Ame ka ƒe nɔnɔmetatae le ga sia dzi eye ame ka ƒe ŋkɔe le ete?”\nWoɖo eŋu nɛ be, “Kaisaro tɔe.” Yesu gblɔ na wo be, “Enyo, mitsɔ nu sia nu si nye Kaisaro tɔ la na Kaisaro eye miatsɔ nu sia nu si nye Mawu hã tɔ la na Mawu.”"\nEsi wose eƒe ŋuɖoɖoa la, wotsi yaa elabena ewɔ nuku na wo ŋutɔ be wòɖo nya la ŋu nyuie alea eya ta wogblẽe ɖi hedzo.\nGake le gbe ma gbe ke la, Zadukitɔ aɖewo ame siwo mexɔ se bena ame kukuwo atsi tre le nuwuwua o la va egbɔ va biae bena, ”"\nAƒetɔ, Mose de se na mí bena ne ŋutsu aɖe ɖe srɔ̃ eye medzi vi hafi ku o la, nɔvia ŋutsu naɖe ahosia eye wòadzi vi kplii, ale be ɖeviawo nanyi ameyinugbea ƒe dome.\nAzɔ nɔviŋutsu adre aɖewo nɔ mía dome, woƒe tsitsitɔ ɖe srɔ̃ gake medzi vi kple nyɔnua hafi ku o, ale eyometɔ xɔ ahosia ɖe.\nGake eya hã medzi vi aɖeke kple nyɔnu sia hafi ku o, eye wo nɔvi etɔ̃lia xɔ ahosia ɖe gake kpao eya hã ku vi madzimadzii. Ale nɔviŋutsu adreawo katã ɖe nyɔnu sia kpɔ gake ɖeke medzi vi kplii o.\nMlɔeba la nyɔnua ŋutɔ hã va ku.\nBiabia lae nye be, ame ka tɔ nyɔnu sia azu le tsitretsitsi ŋkekea dzi? Elabena eɖe nɔvi adreawo katã kpɔ!”\nYesu ɖo eŋu na wo be, “Miewɔ vodada gã aɖe ŋutɔ, elabena mienya mawunya kple Mawu ƒe ŋusẽ o.\nElabena le tsitretsitsi ŋkekea dzi srɔ̃ɖeɖe maganɔ anyi o; amewo katã anɔ abe mawudɔla siwo le dziƒo ene.\nke le ame kukuwo ƒe tsitretsitsi ŋuti la, mabia mi be, miexlẽ mawunya kpɔ oa? Mienyae bena miawoe Mawu nɔ nu ƒom na esi wògblɔ be,\n‘Nyee nye Abraham, Isak kple Yakɔb ƒe Mawu’ oa? Eya ta minyae bena Mawu la, menye ame kukuwo ƒe Mawu wònye o, ke boŋ ame gbagbewo ƒe Mawu wònye.”"\nYesu ƒe ŋuɖoɖo la wɔ nuku na ameha la ŋutɔ.\nKe esi Farisitɔwo se be Yesu de ga nu na Zadukitɔwo la woƒo wo ɖokui nu ƒu.\nEye wo dometɔ ɖeka, ame si nye sefiala gã aɖe la tee kpɔ hebia be," “\nNufiala, Se kae nye gãtɔ wu le Mose ƒe seawo dome?”\nYesu ɖo eŋu nɛ be, “Lɔ̃ Aƒetɔ wò Mawu la kple wò dzi blibo, wò luʋɔ blibo kpakple wò susu katã.\nEsiae nye se gbãtɔ kple gãtɔ wu.\nEsi gakplɔe ɖo lae nye be nãlɔ̃ hawòvi abe ale si ko nèlɔ̃ wò ŋutɔ ɖokuiwò ene.\nWotu se bubuawo katã kple nyagblɔɖilawo ƒe nyawo ɖe se eve siawo dzi.”\nEsia megbe la, Farisitɔwo va ƒo xlãe ale wòbia wo bena, “\nAle ke miekpɔ tso Mesia la ŋutɔ ŋu? Ame ka vie wònye?” Woɖo eŋu nɛ be, “David vie!”\nYesu gabia wo bena, “Ne enye David vi la, nu ka ta esi Gbɔgbɔ Kɔkɔe la va David dzi wònɔ nu ƒom la, eyɔ Mesia la be ‘Aƒetɔ’ ɖo? Miakpɔe le mawunya me be, David gblɔ bena\n‘Mawu gblɔ na nye Aƒetɔ bena, nɔ anyi ɖe nye nuɖusime va se ɖe esime matsɔ wò futɔwo awɔ wò afɔtenui.’\nEsime David yɔ Mesia la be, ‘Aƒetɔ’ ɖe, ale ke wɔ wòganye via?”\nNyateƒe, biabia la lolo wu wo ale be womete ŋu ɖo eŋuti o. Le esia megbe la ame aɖeke medo dzi gabia nya aɖekee o.


Ɣeyiɣi Kpui Aɖe Koe Woɖe To Ðe Yeriko Dua Hetsrɔ̃e | Nusɔsrɔ̃\nGBE BUBU Afrikaans Cambodian Chitonga Cibemba Cinyanja Dangme Eŋlisi Eʋegbe Franse Ga Garifuna Greenlandic Italian Kikaonde Kikongo Kimbundu Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Myanmar Nahuatl (Central) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Totonac Tshiluba Tsonga Twi Umbundu Venda Xhosa Zulu\nNu kawo ŋue blemaduwo nɔƒe kulawo ke ɖo si ɖee fia be ɣeyiɣi kpui aɖe koe woɖe to ɖe Yeriko dua?\nYosua 6:10-15, 20 gblɔ be Israel-ʋawɔlawo zɔ ƒo xlã Yeriko dua zi ɖeka ŋkeke ɖeka hena ŋkeke ade. Ke le ŋkeke adrelia dzi la, wozɔ ƒo xlã dua zi adre. Azɔ Mawu na Yeriko gli sesẽawo mu gbloo, eye Israel-viwo tsrɔ̃ dua. Ke, ɖe blemaduwo nɔƒe kulawo ke ɖe nanewo ŋu siwo ɖee fia be toɖeɖe ɖe Yeriko xɔ ɣeyiɣi kpui aɖe ko, abe ale si Biblia gblɔe enea?\nLe blema la, ne woɖe to ɖe du aɖe la, efia be aʋawɔlawo ƒo xlãe hele klalo be yewoadze edzi. Ekema ne woɖe to ɖee ɣeyiɣi didi la, dua me tɔwo ɖua nuɖuɖu siwo wodzra ɖo la ƒe akpa gãtɔ wòvɔna. Mlɔeba la, ne aʋawɔlaawo xɔ dua la, wohaa nu sia nu si wodi, eye ɣeaɖewoɣi womegblẽa nuɖuɖu aɖeke ɖi o. Esia tae le Palestina du siwo dzi wodze le mɔ sia nu me la, nuɖuɖu ʋɛ aɖe ko ŋue blemaduwo nɔƒe kulawo ke ɖo, alo womeke ɖe ɖeke kura ŋu o. Gake Yeriko dudowo ya to vovo. Biblia Duwo Nɔƒe Kulawo Ƒe Nyatakakagbalẽ (si le Eŋlisigbe me) gblɔ be: “Nu si koŋ tsi anyi le dua tsɔtsrɔ̃ megbe, ne míeɖe anyinuwo le emee nye agblemenukuwo.” Agbalẽa gblɔ kpee be: “Mebɔ kura be woake ɖe nuɖuɖu gbogbowo ŋu alea o.”\nBiblia na míenya be Israel-viwo meha nuɖuɖu aɖeke le Yeriko dua me o, elabe Yehowa de se ɖe esia nu. (Yosua 6:17, 18) Biblia gblɔ kpee be adamee Israel-viwo dze Yeriko dzi, le nuŋeɣi megbe tututu, esi woƒo agblemenuku gbogbo aɖewo nu ƒu ɖe dua me. (Yosua 3:15-17; 5:10) Eya ta esi wotsrɔ̃ Yeriko vɔ megbe la, agblemenuku gbogbo siwo tsi anyi la ɖo kpe edzi be ɣeyiɣi kpui aɖe koe woɖe to ɖe dua, abe ale si Biblia gblɔe ene.\nNyabiabia Siwo Tso Exlẽlawo Gbɔ—November 2015


LVIV, Ukraine—Yehowa Ðasefowo yi edzi le kpekpem ɖe wo nɔvi siwo ŋu aʋa siwo dzɔ le Ukraine ƒe ɣedzeƒenuto me gblẽ nu le la ŋu.\nÐasefo abe 7,500 aɖewoe si aʋa, eye kpekpeɖeŋunakɔmiti adre siwo Yehowa Ðasefowo ƒe alɔdzedɔwɔƒe si le Lviv ɖo la le kpekpem ɖe ame siwo ade 4,000 ŋu. Ðasefo susɔeawo le woƒe ƒometɔwo kple wo nɔvi Ðasefo bubuwo gbɔ le Ukraine kple Russia. Kpekpeɖeŋunakɔmiti ade bubuwo le kpekpem ɖe Ðasefo siwo wu 17,500 ŋu le teƒe siwo wole aʋaa wɔm le.\nBɔmbwo wó gbã Ðasefowo ƒe aƒe geɖewo; wo dometɔ ɖekae nye esi le Semenivka kɔƒe le Donetsk nutoa me.\nLviv alɔdzedɔwɔƒea ka nya ta be Ðasefo ade ye ku tso esime aʋaa dze egɔme. Ðasefo aɖe si le Kramatorsk ku le June 17, 2014 dzi esime bɔmb aɖe wó le eƒe ʋu gbɔ. Bɔmb gawu Ðasefo atɔ̃ bubu siwo le du siwo nye Donetsk, Sloviansk, Rozkishne kple Luhansk hã me.\nAlɔdzedɔwɔƒea le Ðasefoawo ƒe tadeaguƒewo kple woƒe aƒe siwo gbã la gbugbɔtudɔa hã dzi kpɔm.\nÐasefowo le aƒe aɖe si gbã le Sloviansk dua me ƒe xɔ gbãm.


Dzinyelawo Mekana Ðe Dzinye O | Sɔhɛwo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kinyarwanda Kirundi Korean Latvian Lingala Lithuanian Macedonian Malagasy Malayalam Maltese Myanmar Norwegian Ossetian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Turkish Ukrainian Umbundu Vietnamese Xhosa Yoruba Zulu\nBu nya siawo ŋu kpɔ: Ðe wò agbenɔnɔ na wòsesẽna dziwòlawo be woaka ɖe dziwòa?\nLe kpɔɖeŋu me, Paulo ŋlɔ bena: “ Míedina be míawɔ nu le anukwareɖiɖi me le nuwo katã me. ” (Hebritɔwo 13:18) Bia ɖokuiwò be, ‘Aleke gbegbee meɖia anukware na dzinyelawo le afi siwo meyina kple nu siwo mewɔna gbɔgblɔ na wo me?’\nTia ŋkɔ siwo le afi sia la dometɔ ɖeka.\n“ Menɔ e-mail ɖom ɖe ŋutsuvi aɖe si ƒe nu lé dzi nam la le adzame. Dzinyelawo va nya eye wogblɔ nam be madzudzɔ. Melɔ̃ na wo, gake nyemedzudzɔ o. Menɔ nu sia wɔwɔ dzi hena ƒe ɖeka. Meɖoa e-mail ɖe ŋutsuvia, dzinyelawo va nyana emegbe, meɖea kuku hegblɔna be nyemagawɔe o, gake megawɔnɛ ake. Esia va wɔe be dzinyelawo megate ŋu va kana ɖe dzinye kura o! ”\nÈsusu be nu ka tae Lori dzilawo megava kana ɖe edzi o?\nNe wòe nye Lori dzilawo la nu kae nàwɔ eye nu ka tae nàwɔ nenema?\nAleke nèbu be ele be Lori nawɔ nu esi edzilawo ƒo nu nɛ tso kuxia ŋu zi gbãtɔ megbe?\n“ Dzinyelawo mekana ɖe dzinye le nye hadede kple ŋutsuviwo me o, gake fifia mese nu si tae la gɔme. Menɔ ahiãmo ɖom na wo dometɔ eve aɖewo siwo tsi wum ƒe eve. Meɖoa dze kpli wo le telefon dzi hena gaƒoƒo geɖe, eye ne míeyi modzakaɖeƒewo la, nyemegaɖoa dze kple ame bubu aɖeke tsɔ wu woawo o. Dzinyelawo xɔ nye telefon le asinye ɣleti ɖeka sɔŋ, eye womeɖea mɔ nam be mayi teƒe siwo ŋutsuvi siawo anɔ o. ”\nNe wòe nye Beverly dzilawo la, nu kae nàwɔ eye nu ka tae nàwɔ nenema?\nÈsusu be to siwo Beverly dzilawo he nɛ la sesẽ akpa? Nenye nenemae la, ke nu ka tae?\nNu kae wòle be Beverly nawɔ be edzilawo nagaka ɖe edzi?\nAle si nàwɔ woagaka ɖe dziwò\nDodo le sɔhɛnyenye me ahazu ame tsitsi si dzi woaka ɖo le abe atrakpui si nànɔ lialiam ɖekaɖeka le wò sɔhɛmenɔɣi katã ene\nGbã la, de dzesi nu siwo me dziwòlawo megakana ɖe dziwò le o.\nGbɔgbɔ va aƒe me ɖe game dzi\nNye ŋugbedodowo dzi wɔwɔ\nNuwɔwɔ ɖe game dzi pɛpɛpɛ\nAƒemedɔwo wɔwɔ ahawu wo nu\nFɔfɔ le aba dzi kaba\nNana be nye xɔdɔme nanɔ dzadzɛ\nTelefon alo kɔmpiuta zazã le mɔ nyuitɔ nu\nLɔlɔ̃ ɖe nye vodadawo dzi ahaɖe kuku\nEvelia, ɖoe wò taɖodzinu. Ðoe kplikpaa nàwɔ nu atsɔ aɖee afia be woate ŋu aka ɖe ye dzi le go siwo me nèkpɔ be ele be yeawɔ asitɔtrɔ le. Wɔ ɖe Biblia ƒe aɖaŋuɖoɖo siwo gbɔna dzi: “ [Miɖe] amenyenye xoxo, si wɔa nu ɖe agbenɔnɔ si nɔ mia si tsã nu, . . . la ɖa. ” (Efesotɔwo 4:22) Ne ɣeyiɣiawo va le yiyim la, wò ŋgɔgbedede ava dze ƒãa na amewo katã, na dziwòlawo hã.—1 Timoteo 4:15.\nEtɔ̃lia, Ðe nu siwo nèɖo be yeawɔ bene woate ŋu aka ɖe dziwò la me na wo. Le esi nàhe nya ɖe wo ŋu be ele be woaka ɖe ye dzi geɖe wu teƒe la, bia wo bubutɔe be nu kawoe wokpɔ be ehiã be yeawɔ bene woate ŋu aka ɖe ye dzi geɖe wu hã.\nAɖaŋuɖoɖo: Mègakpɔ mɔ be dziwòlawo aka ɖe dziwò keŋkeŋ enumake o. Ðikeke mele eme o be woadi godoo be yewoakpɔe ɖa be àwɔ ɖe wò ŋugbedodowo dzi hã. Wɔ mɔnukpɔkpɔ sia ŋu dɔ nàtsɔ aɖee afia be woate ŋu aka ɖe ye dzi. Ne ɣeyiɣiawo va le yiyim la, anɔ eme be dziwòlawo ava ka ɖe dziwò geɖe wu eye woana ablɔɖe geɖe hã wò. Nenemae wòdzɔ le Beverly si ŋu míeƒo nu tso va yi la gome. Egblɔ be: “Ebia agbagbadzedze geɖe ŋutɔ be nàna woaka ɖe dziwò, gake nu sue aɖe koe awɔe be amewo magava ka ɖe dziwò o.” Egblɔ kpee be: “Mena dzinyelawo va le kakam ɖe dzinye fifia, esia na mevo le ɖokuinye me ŋutɔ!”\nNya vevitɔ: Zi ale si nèɖenɛ fiana be woate ŋu aka ɖe ye dzie la, anɔ eme be zi nenemae woagaka ɖe dziwò geɖe wu.


Luka 21 | Biblia Le Internet Dzi | Xexe Yeye Gɔmeɖeɖe (1984)\n21 Ke esi wòfɔ mo dzi la, ekpɔ kesinɔtɔwo wonɔ woƒe nunanawo dam ɖe nudzɔɖakaawo me. 2 Azɔ ekpɔ ahosi dahe aɖe wòtsɔ gaku sue eve, siwo ƒe home le sue ŋutɔ la, va de eme le afi ma, 3 eye wògblɔ be: “Vavã mele egblɔm na mi be: Togbɔ be ahosi sia da ahe hã la, nu si wòtsɔ de eme la sɔ gbɔ wu esi wo katã wotsɔ de eme. 4 Elabena nunana siwo ame siawo katã tsɔ de eme la nye nu gbogbo siwo le wo si la ƒe ɖe ko, gake ahosia ya tso eƒe ahedada me tsɔ nu siwo katã le esi, si nu wòanɔ agbe ɖo la, de eme.” 5 Emegbe esi ame aɖewo nɔ nu ƒom tso gbedoxɔa ŋu, ale si wotsɔ kpe nyuiwo kple nunana siwo wotsɔ ɖe adzɔgbe na Mawu la ɖo atsyɔ̃ nɛ la, 6 egblɔ be: “Nu siawo siwo kpɔm miele la, ŋkekewo gbɔna, siwo me womele kpe aɖeke gblẽ ge ɖe kpe dzi le afi sia, si womamu aƒu anyi o.” 7 Eya ta wobiae be: “Nufiala, ɣekaɣie nu siawo adzɔ ŋutɔŋutɔ, eye nu kae anye dzesi na ɣeyiɣi si me nu siawo adzɔ?” 8 Egblɔ be: “Mikpɔ nyuie be woagakplɔ mi atrae o; elabena ame geɖewo ava le nye ŋkɔ dzi agblɔ be: ‘Nyee nye ame ma,’ eye be: ‘Ɣeyiɣi la gogo.’ Migadze wo yome o. 9 Eye ne miese aʋawɔwɔwo kple zitɔtɔwo ŋu nya la, dzika negatso mia ƒo o. Elabena ele be nu siawo nava eme gbã, gake nuwuwu la maɖo enumake o.” 10 Eye wòyi edzi gblɔ na wo be: “Dukɔ atsi tsitre ɖe dukɔ ŋu, eye fiaɖuƒe ɖe fiaɖuƒe ŋu; 11 eye anyigba aʋuʋu ŋutɔ, eye dɔvɔ̃wo kple nuɖuɖu ƒe veve ava teƒeteƒewo; eye woakpɔ nu ɖivɔvɔ̃wo kple dzesi gã siwo atso dziƒo. 12 “Gake do ŋgɔ na nu siawo katã la, amewo aɖo woƒe asiwo mia dzi, eye woati mia yome, eye woakplɔ mi ayi ƒuƒoƒewo, eye woade mi gaxɔwo me, eye woahe mi ayi dufiawo kple nutomefiawo ŋkume le nye ŋkɔ ta. 13 Esia ana mɔnukpɔkpɔ mi miaɖi ɖase. 14 Eya ta miɖoe le miaƒe dzi me be miagabu ale si miaʋli mia ɖokui tae la ŋu do ŋgɔ o, 15 elabena mana nu kple nunya mi, eye ame siwo katã tsi tsitre ɖe mia ŋu la mate ŋu anɔ te ɖe enu alo agblɔ nya bubu aɖeke atsi tsitre ɖe eŋu o. 16 Gawu la, dzilawo kple nɔviwo kple ƒometɔwo kple xɔlɔ̃wo kura gɔ̃ hã ade mi asi, eye woawu mia dometɔ aɖewo; 17 eye amewo katã alé fu mi le nye ŋkɔ la ta. 18 Ke hã, miaƒe taɖa ɖeka pɛ hã matsrɔ̃ akpɔ o. 19 Ne miedo dzi la, miaɖe miaƒe luʋɔwo. 20 “Gawu la, ne miekpɔ aʋakɔwo ƒu asaɖa anyi heɖe to ɖe Yerusalem ŋu la, ekema minyae be eƒe aƒedozuɣi gogo. 21 Ekema ame siwo le Yudea nate sisi ayi towo dzi, eye ame siwo le dua me la nadzo, eye ame siwo le agbletawo la nagatrɔ ayi eme o; 22 elabena ŋkeke siawo nye hlɔ̃biabiaŋkekewo, bene nu siwo katã woŋlɔ ɖi la nava eme. 23 Baba na nyɔnu funɔwo kple ame siwo le no nam vidzĩ le ŋkeke mawo me! Elabena hiãkame gã ava anyigba la dzi, kple dɔmedzoe ɖe dukɔ sia ŋu; 24 eye woadze yi nu, eye woaɖe aboyo wo ayi dukɔwo katã me; eye dukɔwo atu afɔ Yerusalem dzi, va se ɖe esime dukɔwo ƒe ɣeyiɣi ɖoɖiawo nade. 25 “Eye dzesiwo ado ɖe ɣe kple ɣleti kpakple ɣletiviwo me, eye le anyigba dzi la, dukɔwo atɔtɔ vevie, eye womanya nu si woawɔ o, le atsiaƒu ƒe gbeɖeɖe kple eƒe agbodzedze ta, 26 eye amewo aku ƒenyi le vɔvɔ̃ kple mɔkpɔkpɔ na nu siwo gbɔna anyigba dzi la ta; elabena woaʋuʋu dziƒowo ƒe ŋusẽwo. 27 Eye ekema woakpɔ Amegbetɔvi la le alilikpo me gbɔna kple ŋusẽ kpakple ŋutikɔkɔe gã. 28 Gake ne nu siawo de asi dzɔdzɔ me la, mitsi tsitre miadzɔ kã, eye mifɔ miaƒe tawo dzi, elabena miaƒe ɖeɖekpɔkpɔ le gogom.” 29 Eye wòwɔ kpɔɖeŋu aɖe na wo be: “Milé ŋku ɖe gboti kple ati bubuwo katã ŋu: 30 Ne wole aŋgba tom miekpɔ ko la, mia ŋutɔwo mienyana be fifia dzomeŋɔli gogo. 31 Nenema kee miawo hã, ne miekpɔ nu siawo le dzɔdzɔm la, minyae be Mawu fiaɖuƒe la gogo. 32 Vavã mele egblɔm na mi be: Dzidzime sia nu mele yiyi ge akpɔ o, va se ɖe esime nuwo katã va eme hafi. 33 Dziƒo kple anyigba nu ava yi, gake nye nyawo ya nu mayi akpɔ o.” 34 “Ke mikpɔ mia ɖokui dzi nyuie, be nu tsu ɖuɖu kple aha tsu nono kple agbe me dzimaɖitsitsiwo nagate miaƒe dzi ɖe to gbeɖe o, ne ŋkeke ma nagava lili mi 35 abe mɔ ene o. Elabena ava ame siwo katã le anyigba bliboa ŋkume la dzi. 36 Eya ta minɔ ŋudzɔ, eye minɔ kokoƒoƒo dzi ɖaasi, bene miate ŋu asi le nu siawo katã siwo adzɔ la nu, eye miate ŋu atsi tsitre ɖe Amegbetɔvi la ŋkume.” 37 Ale le ŋkeke me la, enɔa nu fiam le gbedoxɔa me, gake ne zã do la, edoa go yi ɖadɔa to si woyɔna be Amito la dzi. 38 Eye dukɔ blibo la vaa egbɔ ŋdikanya le gbedoxɔa me, be yewoaɖo toe.


Fia Xizkiya Ƒe Gbedodoɖa | Biblia Me Ŋutinya\nÈNYA nusitae ŋutsu sia le gbe dom ɖa na Yehowa? Nukatae wòkeke agbalẽ siawo ɖe vɔsamlekpui la ŋgɔ? Ŋutsu lae nye Xizkiya. Enye Israel ƒe anyiehe-to eve fiaɖuƒe la ƒe fia. Eye ele fukpekpe geɖe me. Nukatae?\nElabena Asiria-ʋakɔwo tsrɔ̃ dziehe ƒe to 10 la xoxo. Yehowa na wotsrɔ̃ wo, elabena ameawo vɔ̃ɖi ŋutɔ. Ke fifia la, Asiria-ʋakɔwo va aʋa wɔ ge kple to eve fiaɖuƒe la.\nFifi laa ko Asiria-fia ɖo agbalẽwo ɖe Fia Xizkiya. Agbalẽawoe nye esia Xizkiya ɖo Mawu ŋkume. Agbalẽawo ɖe alɔme le Yehowa ŋu, eye wobe Xizkiya nena ta. Esia tae Xizkiya do gbe ɖa be: ‘O, Yehowa, ɖe mí tso Asiria-fia si me. Eye dukɔwo katã nanya be wò ɖekae nye Mawu.’ Ðe Yehowa aɖo to Xizkiya?\nXizkiya nye fia nyui aɖe. Mele abe Israel-to 10 fiaɖuƒea ƒe fiawo alo fofoa, Fia Axaz vɔ̃ɖi la ene o. Xizkiya ɖo to Yehowa ƒe sewo katã nyuie. Eyata esi Xizkiya do gbe ɖa vɔ la, nyagblɔɖila Yesaya ɖo gbedasi sia ɖee tso Yehowa gbɔ be: ‘Asiria-fia mava Yerusalem o. Eƒe aʋawɔlawo dometɔ aɖeke mate ɖe eŋu o. Womada dati ɖeka hã ɖe du la me o.’\nKpɔ nɔnɔmetata, si le axa sia dzi la ɖa. Ènya amesiwo aʋawɔla kuku siawo katã nyea? Asiriatɔwoe. Yehowa dɔ eƒe dɔla, eye mawudɔla la wu Asiriatɔwo ƒe aʋawɔla 185,000 le zã ɖeka me. Eyata Asiria-fia la na ta hetrɔ dzo.\nTo eve fiaɖuƒe la kpɔ ɖeɖe, eye ameawo kpɔ ŋutifafa hena ɣeyiɣi aɖe. Esi Xizkiya ku la, viaŋutsuvi Manase zu fia. Manase kple via Amon, si kplɔe ɖo la nye fia vɔ̃ɖiwo. Eyata hlɔ̃dodo kple nuvlowɔwɔ gayɔ anyigba la dzi. Esi Amon ŋutɔ ƒe dɔla eve wowui la, woɖo viaŋutsuvi Yosiya fiae ɖe to eve fiaɖuƒe la dzi.\nFiawo II, 18:1-36; 19:1-37; 21:1-25.


Enye Adzogliha Me Tɔ Tsã, Tu Nɔa Eŋu Ɣesiaɣi | Biblia Le Amewo Ƒe Agbenɔnɔ Trɔm\nGBE BUBU Acholi Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Toba) Bengali Brazil Tokunɔgbe Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Cibemba Colombia Tokunɔgbe Croatian Czech Dangme Danish Dutch Ecuador Tokunɔgbe Efik Esan Estonian Eŋlisi Eʋegbe Fijian Finnish Franse Ga Galician Georgian German Germany Tokunɔgbe Greek Greenlandic Guarani Gujarati Haitian Creole Hebrew Hiligaynon Hindi Hungarian Iban Igbo Iloko Indonesian Italian Italy Tokunɔgbe Japan Tokunɔgbe Japanese Kabuverdianu Kachin Kannada Kazakh Khakass Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Luganda Luo Macedonian Malagasy Malay Malayalam Maltese Mapudungun Marathi Maya Myanmar Ndebele (Zimbabwe) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Paraguay Tokunɔgbe Persian Peru Tokunɔgbe Poland Tokunɔgbe Polish Portuguese Portuguese (Portugal) Punjabi Quebec Tokunɔgbe Quechua (Bolivia) Quechua (Huallaga Huánuco) Quichua (Chimborazo) Quichua (Imbabura) Quichua (Tena) Rarotongan Romanian Romany (Vlax, Russia) Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spain Tokunɔgbe Spanish Sranantongo Sunda Swahili Swahili (Congo) Sweden Tokunɔgbe Swedish Tagalog Tahitian Talian Tamil Tandroy Tatar Telugu Tetun Dili Thai Tigrinya Tongan Tshiluba Tsonga Turkish Turkmen Tuvaluan Twi Tzeltal Udmurt Ukrainian Umbundu Urdu Urhobo Valencian Venda Vietnamese Welsh Xhosa Yoruba Zulu\nAbe Ale Si Annunziato Lugarà Gblɔe Ene\nƑE SI ME WODZII: 1958\nDUKƆ SI ME WÒTSO: ITALY\nAME SI WÒNYE TSÃ: ADZOGLIHA ME TƆ\nRome ƒe gbɔtoduwo mee menɔ tsi; nu mede amewo dzi le nutoa me o. Agbea sesẽ. Nyemedze si danye si dzim o, eye mía kple fofonye míenyina o. Mesrɔ̃ sesẽnàɖu ƒe agbe le gbɔdome.\nKaka maxɔ ƒe ewo la, menya ale si wofiaa fi xoxo. Esi mexɔ ƒe 12 la, mesi le aƒe me zi gbãtɔ. Fofonye va kplɔam le kpovitɔwo ƒe dɔwɔƒegã yia aƒe mee zi gbɔ zi geɖe. Dzre dzi ko menɔna kple amewo ɣesiaɣi—mewɔa adã eye medoa dziku ɖe ame sia ame ŋu. Esi mexɔ ƒe 14 la, meʋu le aƒe me keŋkeŋ. Meva zu atike vɔ̃ɖi zãla eye metsia ablɔdzi dɔna. Esi dɔƒe aɖeke menɔ asinye o ta la, megena ɖe amewo ƒe ʋu me hemlɔa afi ma va se ɖe fɔŋli. Eyome meyina ɖadia tsi le pɔmpi aɖe to lena.\nMeva bi ɖe fififi me ŋutɔ—medua akplo le amewo si, eye megbãa ʋɔ gena ɖe aƒe suewo kple gãwo me le zã me fia fi. Meva xɔ ŋkɔ ɖe nu gbegblẽ wɔwɔ me, eye eteƒe medidi o, adzogliha nyanyɛ aɖe xɔm ɖe woƒe haa me, eye esia na “mɔnukpɔkpɔ” su asinye meva nɔ gadzraɖoƒewo gbãm. Esi wònye be nye mo sẽ ta la, eteƒe medidi o, meva zu ame si ŋu wodea bubui le haa me. Afi sia afi si mayi la, tu nɔa ŋunye godoo; ne memlɔ anyi le zã me gɔ̃ hã la, enɔa nye suɖui te. Ŋutasẽnuwɔwɔ, atike vɔ̃ɖiwo zazã, nya ƒaƒãwo gbɔgblɔ, kple gbɔdɔdɔ ƒe agbe gbegblẽ nɔnɔ ye metsɔ ɖo dɔe. Kpovitɔwo nɔa diyem ɣesiaɣi be yewoalé. Wolém zi gbɔ zi geɖe, eye meyi gaxɔ me gbɔ enuenu ƒe geɖe.\nGbe ɖeka, esi woɖe asi le ŋunye le gaxɔ me la, meyi ɖasrã danyeɖia kpɔ. Nyemenya be sigbeɖe danyeɖia kple via eve va zu Yehowa Ðasefowo o. Wokpem be made Ðasefowo ƒe kpekpe aɖe. Esi medi be manya nu si wowɔna le afi ma ta la, meyi kpli wo. Esi míeva ɖo Fiaɖuƒe Akpataa me la, nyemelɔ̃ be manɔ afi bubu aɖeke tsɔ wu mɔa nu o, ale be manɔ ame siwo le eme yim le dodom la kpɔm. Nye tua hã nɔ ŋunye.\nKpekpe ma na nye agbenɔnɔ trɔ. Meɖo ŋku edzi be mese le ɖokuinye me abe xexe bubu aɖe mee mele ene. Amewo kɔ mo ɖem hedo gbe nam vividoɖeameŋutɔe. Megaɖoa ŋku lɔlɔ̃ kple ɖetsɔleme vavã si dze le Ðasefoawo ƒe mo la dzi nyuie. Woto vovo sãa na ame siwo medea ha kplii!\nMelɔ̃ Ðasefowo dze Biblia sɔsrɔ̃ gɔme kplim. Esi menɔ nua sɔsrɔ̃ dzi la, eme va kɔ nam nyuie be ehiã be matrɔ nye agbenɔnɔ keŋkeŋ. Mewɔ ɖe nya si le Lododowo 13:20 la dzi. Afi ma gblɔ be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.” Mekpɔe be ele be madzudzɔ hadede kple adzoha la. Esia menɔ bɔbɔe nam kura o, gake Yehowa kpe ɖe ŋunye medzudzɔ hadede kpli wo.\nƔemaɣie meva te ɖokuinye dzi ɖuɖu zi gbãtɔ le nye agbe me\nMewɔ tɔtrɔ siwo ana manɔ dzadzɛ hã. Agbagba bliboe medze hafi dzudzɔ atamanono kple atike vɔ̃ɖiwo zazã. Mekpa nye ɖa legbeea, medzudzɔ togɛdodo, eye nyemegadzua ame o. Ɣemaɣie meva te ɖokuinye dzi ɖuɖu zi gbãtɔ le nye agbe me.\nTso ɣeaɖeɣi ke la, nuxexlẽ kple nusɔsrɔ̃ medoa dzidzɔ nam kura o, eya ta avu kple kɔe wònyena nam be masrɔ̃ Biblia le ɖokuinye si. Gake nyemena ta o; vivivi la, meva lɔ̃ Yehowa, eye tɔtrɔ aɖe va menye—nye dzitsinya va te fuɖeɖe nam. Meva nɔ fɔ bum ɖokuinye, eye mese le ɖokuinye me be Yehowa matsɔ nye nu vɔ̃wo akem akpɔ gbeɖe o. Ɣemaɣi la, nuxexlẽ tso ale si Yehowa tsɔ Fia David ƒe nu vɔ̃ gãwo kee ŋu la fa akɔ nam ŋutɔ.—2 Samuel 11:1–12:13.\nKuxi bubu si dzi wògahiã be maɖu ye nye gbeƒãɖeɖe nye dzixɔse yeyea na amewo tso aƒe me yi aƒe me. (Mateo 28:19, 20) Menɔ vɔvɔ̃m be mava do go ame aɖe si dzi medze agɔ le alo ame aɖe si mewɔ nu vevii kpɔ! Gake vivivi la, mete ŋu va ɖu vɔvɔ̃ ma dzi. Kpekpe ɖe amewo ŋu be woasrɔ̃ nu tso mía Fofo lɔ̃ame si le dziƒo, si tsɔa nu vɔ̃ kena geɖe la ŋu na meva nɔ dzidzɔ kpɔm ŋutɔ.\nNusɔsrɔ̃ tso Yehowa ŋue kpɔ nye agbe ta! Ame siwo medea ha kplii tsã la dometɔ akpa gãtɔ ku alo wole gaxɔ me, gake nye ya mekpɔ dzidzeme vavã le agbe me eye mele mɔ kpɔm na etsɔme nyui aɖe. Mesrɔ̃ ɖokuibɔbɔ kple toɖoɖo eye mete ŋu le nye dziku sesẽa dzi ɖum hã. Esia wɔe be metea ŋu nɔa anyi nyuie kple ame siwo dome mele. Meɖe Carmen, nyɔnu dzetugbe aɖe, eye míele dzidzɔ kpɔm le míaƒe srɔ̃ɖeɖea me. Kpekpe ɖe amewo ŋu be woasrɔ̃ Biblia dzɔa dzi na mía kplii siaa.\nMele dɔ nyui wɔm azɔ—dɔa biana be mawɔ dɔ le gadzraɖoƒewo ɣeaɖewoɣi, gake fifia ya, nyemedaa adzo wo o, ke boŋ medzraa teƒeawo ɖo!\nƉoe Ɖe Amewo Ɖoe Ɖe Amewo Afi Sia Afi Si Mayi La, Tu Nɔa Ŋunye Godoo\nNa Makpɔ Ŋutifafa Kple Dzidzɔ Ƒe Ðeka Pɛ Ko


Psalmowo 2 | Biblia Le Internet Dzi | Xexe Yeye Gɔmeɖeɖe\nYehowa kple eƒe amesiamina la\nYehowa ɖea alɔme le dukɔwo ŋu (4)\nYehowa ɖo eƒe fia (6)\nMide bubu via ŋu (12)\n2 Nu ka tae dukɔwo le nyanyram,Eye amehawo le adaŋu dem dzodzro?*+ 2 Anyigbadzifiawo tso,Eye amegãwo ƒo takpli*+Hetso ɖe Yehowa kple eƒe amesiamina* la ŋu.+ 3 Wole gbɔgblɔm be: “Mina míatso woƒe kɔsɔkɔsɔwo,Eye míatu woƒe kawo ɖa le mía ɖokui ŋu!” 4 Ame si woɖo zi dzi le dziƒowo la ako nu;Yehowa aɖe alɔme le wo ŋu. 5 Ɣemaɣi la, aƒo nu kpli wo le dziku me,Eye wòado ŋɔdzi na wo le eƒe dɔmedzoe helĩhelĩ me, 6 Agblɔ be: “Nye ŋutɔ meɖo nye fia+Ðe nye to kɔkɔe Zion+ dzi.” 7 Mina maɖe gbeƒã Yehowa ƒe sedede la;Egblɔ nam be: “Vinyee nènye;+Mezu fofowò egbe.+ 8 Biam, ne matsɔ dukɔwo ana wò wòanye wò domenyinu,Kple anyigba ƒe seƒewo ana wò wòazu tɔwò.+ 9 Àtsɔ gatikplɔ ato wo nyanyanya,+Eye àgbã wo gudugudu abe ze ene.”+ 10 Eya ta mi fiawo, midze nunya;Mi anyigbadziʋɔnudrɔ̃lawo, mina woaɖɔ mi ɖo.* 11 Mitsɔ vɔvɔ̃ subɔ Yehowa,Eye mitsɔ mawuvɔvɔ̃ tso aseye. 12 Mide bubu via ŋu,*+ be Mawu nagado dɔmedzoe,Ne miatsrɔ̃ ɖa le mɔ la dzi o,+Elabena eƒe dziku flana kaba. Dzidzɔtɔwoe nye ame siwo katã sinɛ tsona.\n^ Alo, “le ŋugble dem le nu dzodzrowo ŋu.”\n^ Alo, “de adaŋu.”\n^ Alo, “mina woaxlɔ̃ nu mi.”\n^ Egɔmeɖeɖe tẽe, “Migbugbɔ nu na via.”


GBE BUBU Abkhaz Afrikaans Albanian Amharic Arabic Armenian Azerbaijani Baoule Bashkir Bassa (Cameroon) Belize Kriol Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chol Cibemba Croatian Czech Dangme Danish Dutch Edo Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kabuverdianu Kannada Kazakh Kikamba Kikaonde Kikuyu Kiluba Kinyarwanda Kirghiz Kirundi Korean Kwanyama Latvian Lingala Lithuanian Luganda Macedonian Malagasy Malay Malayalam Maltese Mambwe-Lungu Maya Mingrelian Mongolian Moore Myanmar Nahuatl (Northern Puebla) Ndebele (Zimbabwe) Nepali Norwegian Nzema Okpe Oromo Ossetian Pangasinan Papiamento (Curaçao) Persian Pidgin (West Africa) Polish Portuguese Portuguese (Portugal) Punjabi Quechua (Cuzco) Quichua (Imbabura) Rarotongan Romanian Romany (Macedonia) Romany (Macedonia) Cyrillic Russian Sango Sepedi Serbian Serbian (Roman) Setswana Seychelles Creole Shona Sidama Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tojolabal Tsonga Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba Zapotec (Isthmus) Zulu\nABE ALE SI RENÉE LERON GBLƆE ENE\nDUKƆ SI ME WÒTSO: Philippines\nAME SI WÒNYE TSÃ: Wo kple tɔa si nye ŋlɔmiwɔla la dome klã\nModzakaɖetsaɖila geɖe zɔa mɔ yi ɖakpɔa tsitsetse si te ɖe du si nye Pagsanjan ŋu le Philippines. Du ma mee tɔnye Nardo Leron tsi le, eye eda ahe kolikoli. Esi wòkpɔ nu fitifiti siwo dziɖuɖudɔwɔlawo, poliswo, kple eƒe dɔwɔhatiwo wɔna la, ete ɖe edzi eye dzi va nɔ ekum.\nDzinyelawo ku kutri sesĩe be yewoanyi yewo vi enyiawo. Enuenu la, womenɔa aƒe me o hena ɣeyiɣi geɖe le esi wonɔa agble dem le toawo dzi ta. Eva hiãna be nye kple fonye Rodelio míakpɔ mía ɖokui dzi, eye dɔ wua mí zi geɖe. Ƒãa hafi míekpɔa asinu fea fefe esi míenɔ ɖevime. Esi mexɔ ƒe adre la, mí ɖeviawo katã míewɔa dɔ le agble dzi hekɔa negba kpekpewo toa todzimɔ ɖiabuwo dzi. Ne agbaa le kpekpem wu mí la, ɖe míetenɛ le anyigba.\nMía tɔ ƒoa mí vevie eye esia tena ɖe mía dzi, gake etena ɖe mía dzi wu ne míekpɔe wòle mía nɔ ƒom. Míedzea agbagba be míalé avui, gake wɔna aɖeke menɔa mía ŋu o. Nye kple Rodelio míeɖoe le adzame be ne míetsi la, míawu mía tɔa. Edzroam vevie be vifofo si lɔ̃m la nanɔ asinye hafi!\nEsi tɔnye ƒe ŋlɔmiwɔwɔa wɔe be dɔme vem eye dzi nɔ kuyem ta la, meʋu le aƒe me esi mexɔ ƒe 14. Meva tsi ablɔ dzi eye mete gbekui nono. Emegbe meva zu tɔdziʋukula si kplɔa modzakaɖetsaɖilawo yia tsitsetseawo gbɔ.\nLe ƒe ʋɛ aɖewo megbe la, mete yunivɛsitidede le Manila. Gake esi wònye be megazɔa mɔ yia Pagsanjan le kwasiɖanuwuwuwo ɖawɔa dɔ ta la, nyemetea ŋu kpɔa vovo ɖe nusɔsrɔ̃ ŋu o. Agbea va nɔ sesẽm nam eye nyemenɔ ta kpɔm nɛ o, eye gbekuia nono hã megava nɔ nye dzimaɖitsitsia nu lém o. Eya ta meva nɔ kokaine, heroin kple atike sesẽ bubuwo zãm. Atike sesẽawo zazã wɔnɛ be meƒoa ɖokuinye ɖe gbɔdɔdɔ manɔsenu me zi geɖe. Ahedada, nu madzɔmadzɔ wɔwɔ kple fukpekpe sɔŋ koe ƒo xlãm. Melé fu dziɖuɖua eye mebua fɔe ɖe nu siwo nɔ dzɔdzɔm la ta. Mebia Mawu be, “Nu ka tae agbea le alea ɖo?” Gake nyemekpɔ ŋuɖoɖo aɖeke tso subɔsubɔha siwo me meyi ɖaku nya ma me le la gbɔ o. Megava nɔ atike sesẽawo zãm geɖe wu ale be wòagadze le ŋunye be nu te ɖe dzinye o.\nLe ƒe 1972 me la, sukuvi siwo le Philippines la lɔ gbɔ tsɔ tsi tre ɖe dziɖuɖua ŋu. Mekpɔ gome le gbɔlɔlɔawo dometɔ ɖeka me, eye ʋunyaʋunya va dzɔ. Wolé ame geɖewo, eye le ɣleti aɖewo megbe la, dukɔ bliboa va nɔ asrafowo ƒe kpɔkplɔ te.\nMegava tsi ablɔwo dzi ake, fifia ya menɔ vɔvɔ̃m be setɔwo atu nu kplim ɖe akpa si mewɔ le aglãdzedzea me ta. Be makpɔ ga ayi atike sesẽawo zazã dzi la, meva trɔ ɖe fififi ŋu, eye mlɔeba mewɔ ɖokuinye gbolo na gatɔwo kple ame siwo tso duta. Meɖaku o, meɖale agbe o, mekam o.\nLe ɣeyiɣi mawo me la, Yehowa Ðasefowo nɔ Biblia srɔ̃m kple nɔnye kple nɔvinyeŋutsu suea. Esia ku dzi na tɔnye vevie eye wòtɔ dzo woƒe Biblia-srɔ̃gbalẽwo. Gake womena ta o eye wova xɔ nyɔnyrɔ zu Ðasefowo.\nGbe ɖeka, Ðasefo aɖe ƒo nu tso ŋugbe si Biblia do be dzɔdzɔenyenye vavãtɔ ava xɔ aƒe ɖe anyigba bliboa dzi la ŋu na tɔnye. (Psalmo 72:12-14) Nya sia dzɔ dzi na tɔnye ale gbegbe be eɖoe be yeagasrɔ̃ nu geɖe tso eŋu. Menye ŋugbe si Mawu do be yeahe dziɖuɖu dzɔdzɔe vɛ la ŋu koe wòke ɖo le eƒe Biblia sɔsrɔ̃ me o, ke eva nya nu si Mawu di tso srɔ̃ŋutsuwo kple vifofowo si hã. (Efesotɔwo 5:28; 6:4) Le ɣeyiɣi kpui aɖe megbe la, eya kple nɔvinye mamlɛawo katã va zu Ðasefowo. Esi nyemetsɔ aƒe gbɔ o ta la, nyemenya be nu siawo nɔ edzi yim o.\nLe ƒe 1978 me la, meʋu yi Australia. Gake le dukɔ sia si me tomefafa kple kesinɔnuwo bɔ ɖo me gɔ̃ hã la, nyemekpɔ dzidzeme o. Megayi aha tsu nono kple atike sesẽawo zazã dzi. Ɣeyiɣi aɖe megbe le ƒe ma me la, Yehowa Ðasefowo va srãm kpɔ. Nu si wotsɔ fiam le Biblia me ku ɖe ale si ŋutifafa ava xɔ anyigba dzi la dzɔ dzi nam, gake menɔ vɔvɔ̃m be made ha kpli wo.\nLe esia megbe kpuie la, metrɔ yi Philippines henɔ afi ma kwasiɖa ʋɛ aɖewo. Nɔvinyewo gblɔ nam be tɔnye dze agbagba vevie va zu ame nyui, gake eƒe nu ganɔ dɔme vem nam ale gbegbe be nyemedi kura be magogoe gɔ̃ hã o.\nNɔvinyenyɔnu suea zã Biblia tsɔ ɖe nu si tae fukpekpe kple nu madzɔmadzɔ wɔwɔ xɔ aƒe ɖi la me nam. Ewɔ nuku nam be ƒewuivi dzaa si mekpɔ nuteƒe boo le agbe me o la nya nye nyabiasewo ƒe nuɖoɖowo. Hafi madzo le wo gbɔ la, tɔnye tsɔ agbalẽ si nye Àte Ŋu Anɔ Agbe Tegbee le Paradiso me le Anyigba Dzi * la nam. Egblɔ nam be: “Dzudzɔ hloloetsotsoa. Agbalẽ sia akpe ɖe ŋuwò nàke ɖe nu si dim nèle la ŋu.” Ede dzi ƒo nam be madi Yehowa Ðasefowo ne metrɔ yi Australia.\nMewɔ ɖe tɔnye ƒe aɖaŋuɖoɖoa dzi, eye meva ke ɖe Yehowa Ðasefowo ƒe Fiaɖuƒe Akpata aɖe si te ɖe nye aƒe ŋu la ŋu le Brisbane. Melɔ̃ be woava nɔ Biblia srɔ̃m kplim. Biblia me nyagblɔɖiwo abe esiwo dze le Daniel ta 7 kple Yesaya ta 9 ene na mekpɔe be Mawu ƒe dziɖuɖu, si me nu fitifiti wɔwɔ aɖeke mele o la, aɖu mía dzi le etsɔme. Mesrɔ̃e be míava nɔ agbe le Paradiso me le anyigba dzi. Medi be nye nu nadze Mawu ŋu, gake mekpɔe be ele be maɖu nye seselelãmewo dzi, madzudzɔ aha tsu nono kple atike vɔ̃ɖiwo zazã, eye madzudzɔ agbe gbegblẽ nɔnɔ. Meklã ɖa tso ɖetugbui si nye kplii míeli la gbɔ eye meƒo asa na nu siwo zu numame nam la hã. Esi meva nɔ ŋu ɖom ɖe Yehowa ŋu geɖe wu la, medo gbe ɖa nɛ be wòakpe ɖe nunye mawɔ tɔtrɔ bubu siwo hiã.\nVivivi la, meva kpɔe be nu siwo srɔ̃m menɔ la ate ŋu akpe ɖe ame ŋu wòatrɔ eƒe agbenɔnɔ vavã. Biblia gblɔ be ne míedze agbagba la, míate ŋu ado “amenyenye yeye la.” (Kolosetɔwo 3:9, 10) Esi menɔ agbagba dzem be mawɔ esia la, meva ka ɖe edzi be nya si mese be tɔnye va trɔ eƒe agbenɔnɔ la ate ŋu anye nyateƒe. Le esi mayi edzi alé fui eye eƒe nu nanɔ dzi kum nam teƒe la, meva di azɔ be mawɔ ŋutifafa kplii boŋ. Mlɔeba, metsɔe ke tɔnye eye meɖe asi le dziku si nɔ menye ɖe eŋu tso nye ɖevime la ŋu.\nEsime menye ɖekakpui la, mekplɔ amewo ɖo míewɔ nu gbegblẽwo eye mewɔ nu siwo gblẽ nu le ŋunye. Nya si Biblia gblɔ be hadede vɔ̃wo gblẽa nɔnɔme nyuiwo la va eme ɖe dzinye. (1 Korintotɔwo 15:33) Gake meva dze xɔlɔ̃ vavãwo le Yehowa Ðasefowo dome eye wokpe ɖe ŋunye meva ɖɔ ʋu wu. Woawo ke domee medo go srɔ̃nye lɔlɔ̃a Loretta le. Nye kplii míefiaa amewo ale si Biblia ate ŋu akpe ɖe wo ŋu.\nNye kple srɔ̃nye míele nu ɖum kple mía xɔlɔ̃wo\nEdzɔ dzi nam be Biblia kpe ɖe tɔnye ŋu wòva zu ame si nyemebu kpɔ be ate ŋu ava nye o. Eva zu srɔ̃ŋutsu nyui na nɔnye eye wònye Kristotɔ bɔbɔɖokui si lɔ̃a ŋutifafa. Esi mexɔ nyɔnyrɔ zu Yehowa Ðasefo le 1987 me eye nye kple tɔnye míeva do go la, ewɔ atuu nam zi gbãtɔ le nye agbe me!\nTɔnye kple nɔnye wɔ dɔ ɖekae ƒe 35 kple edzivɔ nɔ mɔkpɔkpɔ ƒe gbedeasi si le Biblia me la gblɔm na amewo. Eva zu ame si doa vevie nu hetsɔa ɖe le eme na ame, eye wova nyae be enye ame si kpena ɖe ame ŋu. Le ƒe mawo me la, meva lɔ̃e eye medea bubu eŋu. Enye dada nam be menye via! Eku le ƒe 2016 me, gake meɖoa ŋku edzi kple dzidzɔ, esi menyae be nye kplii siaa míewɔ tɔtrɔ gãwo le míaƒe agbenɔnɔ me le esi míenɔ agbe ɖe Biblia ƒe nufiafiawo nu ta. Fuléle si nɔ menye tsã la nu yi keŋkeŋ. Edzɔ dzi nam ŋutɔ be meke ɖe Fofonye si le dziƒo, Yehowa Mawu, ame si do ŋugbe be yeaɖe nu siwo hea xaxawo vaa ƒomewo dzi la katã ɖa le afi sia afi la ŋu.\n^ mm. 20 Yehowa Ðasefowoe tae, gake womegale etam fifia o.\nMawu Fiaɖuƒea—Dziɖuɖu Si Mewɔa Nu Fitifiti O\nNu ade aɖewo ɖee fia be nu fitifiti wɔwɔ aɖeke manɔ Fiaɖuƒea me gbeɖe o.\nƉoe Ɖe Amewo Ɖoe Ɖe Amewo Nye Kple Tɔnye Míewɔ Ðeka Mlɔeba\nYehowa Wɔ Nu Geɖe Nam


Yesu Ƒe Tsitretsitsi Va Se Ðe Paulo Dede Gaxɔ Me\nLe Yesu ƒe ku megbe ŋkeke etɔ̃agbe la, wofɔe ɖe tsitre. Eɖe eɖokui fia eyomedzelawo zi atɔ̃ gbemagbe. Yesu yi edzi ɖe eɖokui fia wo hena ŋkeke 40. Emegbe esime eƒe nusrɔ̃lawo dometɔ aɖewo nɔ ekpɔm la, elia yi dziƒo. Le ŋkeke ewo megbe la, Mawu kɔ gbɔgbɔ kɔkɔe ɖe Yesu ƒe nusrɔ̃la siwo nɔ lalam le Yerusalem la dzi.\nEmegbe la, Mawu ƒe futɔwo na wode apostoloawo gaxɔ me, gake mawudɔla aɖe ɖe wo. Tsitretsiɖeŋulawo ƒu kpe Stefano wòku. Gake míasrɔ̃ alesi Yesu tia tsitretsiɖeŋula siawo dometɔ ɖeka wòva zu esubɔla tɔxɛ, amesi va nye apostolo Paulo la. Eye le Yesu ƒe ku megbe ƒe etɔ̃ kple afã la, Mawu dɔ apostolo Petro be wòaɖe gbeƒã na Kornelio si menye Yudatɔ o la kple eƒe aƒekɔ.\nAbe ƒe 13 ene megbe la, Paulo dze eƒe gbeƒãɖeɖe ƒe mɔzɔzɔ gbãtɔ gɔme. Timoteo kpe ɖe eŋuti le eƒe mɔzɔzɔ evelia me. Míasrɔ̃ alesi Paulo kple eƒe zɔhɛwo kpɔ dzidzɔ geɖe le Mawu subɔsubɔ mee la. Mlɔeba la, wode Paulo gaxɔ me le Roma. Ƒe eve megbe la, woɖe asi le eŋu, gake wogadee gaxɔ me ake, eye emegbe wowui. Akpa ADRELIA ƒe nudzɔdzɔwo xɔ abe ƒe 32 ƒe ɣeyiɣi ene.\nŊUTINYA 102 LIA\nEsi mawudɔla aɖe mli kpea ɖa le Yesu ƒe yɔdoa nu la, asrafo siwo nɔ yɔdoa ŋu dzɔm la ƒe nu ku le nu si wokpɔ le yɔdoa me ta.\nŊUTINYA 103 LIA\nEge Ðe Xɔ Aɖe Si Le Tutu Me\nEsi wofɔ Yesu ɖe tsitre la, nu ka tae eƒe nusrɔ̃lawo mekpɔe dze sii o?\nŊUTINYA 104 LIA\nYesu Gatrɔ Yi Dziƒo\nHafi Yesu nadzo ayi dziƒo la, ede se mamlɛtɔ na eƒe nusrɔ̃lawo.\nŊUTINYA 105 LIA\nWole Lalam Le Yerusalem\nNu ka tae Yesu kɔ gbɔgbɔ kɔkɔe la ɖe nusrɔ̃lawo dzi le Pentekosteŋkekea dzi?\nŊUTINYA 106 LIA\nWoɖe Wo Le Gaxɔ Me\nYuda subɔsubɔhakplɔlawo lé apostoloawo de gaxɔ me kple susu be yewoatɔ te woƒe gbeƒãɖeɖedɔa, gake ema tsi tsitre ɖe Mawu ƒe tameɖoɖo ŋu.\nŊUTINYA 107 LIA\nWoƒu Kpe Stefano\nEsime wonɔ kpe ƒum Stefano be wòaku la, egblɔ nya wɔdɔɖeamedziwo le eƒe gbedodoɖa me.\nŊUTINYA 108 LIA\nKeklẽ aɖe si nu sẽ kple gbe aɖe si ɖi tso dziƒo na nuwo trɔ le Saul ƒe agbe me.\nŊUTINYA 109 LIA\nÐe Mawu bua ame ƒomevi aɖewo alo dukɔ aɖe me tɔwo be wonyo wu bubuwoa?\nŊUTINYA 110 LIA\nTimoteo—Paulo Ƒe Kpeɖeŋutɔ Yeye\nTimoteo dzo le eƒe ƒomea gbɔ hekpe ɖe Paulo ŋu le gbeƒãɖeɖe ƒe mɔzɔzɔ si me wokpɔ dzidzɔ le la me.\nŊUTINYA 111 LIA\nŊutsuvi Si Dɔ Alɔ̃ La\nEutiko dɔ alɔ̃ esime Paulo nɔ eƒe nuƒo gbãtɔ ƒom, gake medɔ alɔ̃ esime wònɔ eƒe nuƒo evelia ya ƒom o. Le nuƒo gbãtɔ kple evelia dome la, nukunu ɖedzesi aɖe dzɔ.\nŊUTINYA 112 LIA\nƲugbagbã Le Ƒukpo Aɖe Dzi\nEsi wòdze abe wɔna aɖeke megali o ene la, Paulo xɔ gbedeasi aɖe tso Mawu gbɔ si na mɔkpɔkpɔ su esi.\nŊUTINYA 113 LIA\nPaulo Le Roma\nAleke apostolo Paulo ate ŋu awɔ eƒe dutanyanyuigbɔgblɔdɔa esime wòle gaxɔ me?\nAkpa 7—Yesu Ƒe Tsitretsitsi Va Se Ðe Paulo Dede Gaxɔ Me


Biblica® Se aɖeke mebla Biblia zazã o Agbenya La™ Hiob 1\nMawu do Hiob kpɔ\n1 Ŋutsu aɖe nɔ Uznyigba dzi si ŋkɔe nye Hiob. Ŋutsu sia nye mokakamanɔŋutɔ kple ame dzɔdzɔe, evɔ̃a Mawu, eye wòtsri nu vɔ̃ɖi. 2 Viŋutsu adre kple vinyɔnu etɔ̃ nɔ esi, 3 kpe ɖe alẽ akpe adre (7,000), kposɔ akpe etɔ̃ (3,000), nyi siwo wode kɔkuti kɔ na woŋlɔa agblee eveve teƒe alafa atɔ̃ (500) kple tedzi alafa atɔ̃ (500) kple subɔla gbogbo aɖewo ŋu. Eyae nye ŋutsu si de ŋgɔ wu ame sia ame le ɣedzeƒetɔwo katã dome.\n4 Via ŋutsuwo ɖoa nuɖukplɔ̃ na wo xɔlɔ̃wo ɖe woƒe aƒewo me ɖe wo nɔewo yome eye wokpea wo nɔvinyɔnu etɔ̃awo be woaɖu nu ano nu kple yewo. 5 Ne kplɔ̃ɖoɖo la dze wo dzi kpe ɖo vɔ la, Hiob dɔa ame ɖa woɖakɔa wo ŋuti. Esaa numevɔ ɖe wo dometɔ ɖe sia ɖe nu, le ŋdi kanya elabena esusuna be, “Ɖewohĩ vinyewo wɔ nu vɔ̃ eye wodo ɖiŋu na Mawu le woƒe dziwo me.” Esiae Hiob wɔna ɖaa.\nHiob ƒe dodokpɔ gbãtɔ\n6 Gbe ɖeka la, dziƒodɔlawo va be woatsɔ wo ɖokui afia Yehowa, eye Satana hã nɔ wo dome. 7 Yehowa bia Satana be, “Afi ka nètso?”\nSatana ɖo eŋu na Yehowa be, “Metso tsatsa ge le anyigba dzi, menɔ yiyim nɔ gbɔgbɔm le edzi.”\n8 Tete Yehowa bia Satana be, “Èlé ŋku ɖe nye dɔla Hiob ŋua? Ame aɖeke mele anyigba dzi de enu o; enye mokakamanɔŋutɔ kple ame dzɔdzɔe, ŋutsu si vɔ̃a Mawu eye wòtsri nu vɔ̃ɖi.”\n9 Ke Satana bia Mawu be, “Ɖe Hiob vɔ̃a Mawu dzodzroa? 10 Menye wòe tɔ kpɔ ƒo xlã eya amea, eƒemetɔwo kple nu sia nu si le esi la oa? Èyra eƒe asinudɔwo ale be eƒe alẽhawo kple lãhawo gbagbã ɖe anyigba dzi. 11 Ke do wò asi ɖa, ne nàxlã asi ɖe nu siwo katã le esi, ekema le nyateƒe me aƒo fi ade wò le wò ŋutɔ wò ŋkume.”\n12 Yehowa gblɔ na Satana be, “Enyo ta, nu sia nu si le esi la le asiwò me, ke mègaka asibidɛ eya amea ŋutɔ ŋu o.”\nAle Satana dzo le Yehowa ŋkume.\n13 Gbe ɖeka la, esime Hiob ƒe viŋutsuwo kple via nyɔnuwo nɔ nu ɖum, nɔ wain nom le wo nɔvi tsitsitɔ ƒe aƒe me la, 14 dɔla aɖe va Hiob gbɔ gblɔ nɛ be, “Nyiawo nɔ agble ŋlɔm, tedziawo nɔ gbe ɖum le wo gbɔ lɔƒo, 15 kasia Sebeatɔwo va dze wo dzi kplɔ wo dzoe. Wowu dɔlawo kple yi eye nye ɖeka koe te ŋu si be mava gblɔe na wò!”\n16 Esi wòganɔ nu ƒom ko la, dɔla bubu va eye wògblɔ be, “Mawu ƒe dzo ge tso dziƒo eye wòfia alẽawo kple dɔlawo, nye ɖeka koe si be mava gblɔe na wò!”\n17 Esi mekpɔ ɖe nu le nya la me o la, dɔla bubu va gblɔ be, “Kaldeatɔwo ƒe adzoha etɔ̃ va dze wò kposɔwo dzi eye wolé wo dzoe. Wowu dɔlawo kple yi, nye ɖeka koe te ŋu si be mava gblɔe na wò!”\n18 Esi ame sia hã mekpɔ ɖe nu le nya si gblɔm wònɔ me o la, dɔla bubu ge ɖe eme eye wògblɔ be, “Viwò ŋutsuwo kple nyɔnuwo nɔ nu ɖum, nɔ wain nom le wo nɔvi tsitsitɔ ƒe aƒe me. 19 Kasia ya sesẽ aɖe ƒo tso gbegbe va lɔ xɔ la ƒe dzogoe eneawo ɖe me. Tete xɔ la mu dze wo dzi eye woku; nye ɖeka koe te ŋu si be mava gblɔe na wò!”\n20 Esi Hiob se esia la, etso hedze eƒe awu ʋlaya eye wòlũ eƒe taɖa. Edze klo de ta agu, 21 hedo gbe ɖa be,\n“Amamae menɔ hafi do go tso danye ƒe dɔ me,\neye amamae manɔ hafi atrɔ adzo.\nYehowae na eye Yehowae gaxɔe;\nwoakafu Yehowa ƒe ŋkɔ!”\n22 Le esiawo katã me la, Hiob mewɔ nu vɔ̃ to fɔbubu Mawu me be ewɔ nu gbegblẽ o.


Nufiãfiã Hehexɔlawo Woaŋlɔ Dodokpɔ Tɔxɛ Aɖe Hafi Axɔ Woƒe Ɖaseɖigbalẽwo - Volta Online\nby Volta Online May 17, 2018 May 17, 2018 014169\nHehexɔla siwo dodom le nufiãlawoheƒe vovowo fia ,woƒe ɖaseɖigbalẽwo asu wosi le dodokpɔ tɔxɛe aɖe si woɖe ŋkɔ nabe ‘Lincensure Examinations’ ŋɔŋlɔ vɔ megbe. Siamlɔm ƒe ŋkeke blaeve vɔ atɔ̃a gbee dodokpɔ ŋɔŋlɔ ayidzi le na ƒe sia me ƒe hehexɔlawo.\nNya sia dzego le nuŋlɔɖi aɖe yi dɔwɔha si kpɔa nufiãlawo ƒe nyadzi: ‘National Teaching Council’ he ɖe goa me. Ɖɔkta Evelyn Oduro amesi nye dɔwɔha ƒe agbalẽdziglã ye de asi nuŋlɔɖia te. Dɔwɔha ye wode dodokpɔŋɔŋlɔ dɔa asina .\nLe nuŋlɔɖia nua, hehexɔla siwo akpɔ dzidzedzenyuie le dodokpɔ ma ŋɔŋlɔ mea, wosi koe ɖaseɖigbalẽ si aɖo kpe woƒe hehexɔxɔ abe nufiãlawo ene dzia asu.\nEwunu be, dɔdzikpɔlawo woaka nyata na gomekpɔlawo kuɖe fexeɖoɖo kple nububu siwo kuɖe dodokpɔaŋɔŋlɔ ŋuti le emegbe.


Subɔ Yehowa Hafi Ŋkeke Vɔ̃wo Nava | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Yunnanese) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘Ðo ŋku Wɔwòla Gã la dzi.’—NYAGB. 12:1.\nNu kawoe Kristotɔ tsitsiwo ate ŋu awɔ be wòaɖe vi na sɔhɛwo?\nBiblia me kpɔɖeŋu siwo ku ɖe subɔsubɔ le afi si hiahiã geɖe wu le kawoe ate ŋu aɖe vi na Kristotɔ tsitsiwo egbea?\nAleke Kristotɔ aɖewo wɔ mɔnukpɔkpɔ yeyewo ŋu dɔ tsɔ subɔ Yehowa geɖe wu le woƒe tsitsime?\n1, 2. (a) Aɖaŋu kae gbɔgbɔ ʋã Salomo wòɖo na sɔhɛwo? (b) Nu ka tae wòle be Kristotɔ tsitsi siwo xɔ tso ƒe 50 heyina hã natsɔ ɖe le Salomo ƒe aɖaŋuɖoɖoa me?\nGBƆGBƆ ʋã Fia Salomo wòɖo aɖaŋu na sɔhɛwo be: ‘Ðo ŋku Wɔwòla Gã la dzi . . . hafi ne ŋkeke vɔ̃wo nava.’ Nu kae nye ‘ŋkeke vɔ̃’ mawo? Salomo zã hakpanya wɔdɔɖeamedziwo tsɔ ɖɔ nɔnɔme sesẽ siwo vana le ame ƒe tsitsime—woawoe nye ale si ame tsitsiwo ƒe asiwo nɔa ƒoƒom, ŋusẽ meganɔa woƒe afɔwo ŋu o, woƒe aɖuwo tuna, nukpɔkpɔ zua dɔ na wo, womegasea nu nyuie o, woƒe ta ƒoa wɔ, eye woxana gobaa. Mele be ame aɖeke nalala ʋuu va se ɖe xaxaɣi mawo hafi adze Yehowa subɔsubɔ gɔme o.—Mixlẽ Nyagblɔla 12:1-5.\n2 Ŋusẽ geɖe gale Kristotɔ siwo xɔ tso ƒe 50 heyina la ŋu. Woƒe ta anya ƒo wɔ ya, gake ɖewohĩ womekpɔ le lãmesẽkuxi sesẽ siwo ŋu Salomo ƒo nu tsoe la me tom haɖe o. Ðe aɖaŋu si woɖo na sɔhɛwo be ‘woaɖo ŋku wo Wɔla Gã dzi’ la ate ŋu aɖe vi na Kristotɔ tsitsiwo hã? Gbã la, nu kae aɖaŋuɖoɖo sia fia?\n3. Nu kae ŋkuɖoɖo mía Wɔla Gã la dzi fia?\n3 Togbɔ be ɖewohĩ míele Yehowa subɔm ƒe geɖewoe nye esia hã la, anyo be míadi ɣiyiɣi ade ŋugble le mía Wɔla la ƒe gãnyenye ŋu tso ɣeyiɣi yi ɣeyiɣi. Ðe agbea mewɔ nuku ŋutɔ oa? Amegbetɔwo mate ŋu ase ale si tututu Yehowa wɔ nu gbagbewoe gɔme bliboe gbeɖe o. Yehowa wɔ nuwo hamehame ale gbegbe be míate ŋu anɔ vivi sem le agbe me tegbee. Ne míedea ŋugble le Yehowa ƒe nuwɔwɔwo ŋu la, míaƒe ŋudzedzekpɔkpɔ ɖe eƒe lɔlɔ̃, nunya kple ŋusẽ ŋu adzi ɖe edzi. (Ps. 143:5) Gake be míaɖo ŋku mía Wɔla Gã la dzi fia hã be míade ŋugble le nu siwo wòdi tso mía si ŋu. Ŋugbledede le nu siawo katã ŋu ʋãa mí be míada akpe na mía Wɔla la eye míawɔ míaƒe ŋutete katã le esubɔsubɔ me le míaƒe agbemeŋkekewo katã me.—Nyagb. 12:13.\nMƆNUKPƆKPƆ TƆXƐWO LE MÍAƑE TSITSIME\n4. Nya kae Kristotɔ siwo si ƒe geɖe ƒe nuteƒekpɔkpɔ su ate ŋu abia wo ɖokui? Nu ka tae?\n4 Ne ƒe geɖe ƒe nuteƒekpɔkpɔ su asiwò la, bia nya vevi sia ɖokuiwò: ‘Nu kae mazã nye agbea atsɔ awɔe fifia esi ŋusẽ gale ŋunye?’ Abe Kristotɔ kpɔnuteƒe ene la, mɔnukpɔkpɔ geɖe su asiwò, si mesu ame bubuwo si o. Le kpɔɖeŋu me, àte ŋu afia nu siwo nèsrɔ̃ tso Yehowa gbɔ la sɔhɛwo. Àte ŋu ado ŋusẽ ame bubuwo to nuteƒekpɔkpɔ siwo su asiwò le Mawu subɔsubɔ me la gbɔgblɔ na wo me. Fia David do gbe ɖa be mɔnukpɔkpɔ nasu ye si yeawɔ esia. Egblɔ be: “Mawu, èfia num tso nye ɖevime ke . . . Eya ta, Mawu, mègagblẽm ɖi o va se ɖe nye amegãkuku kple nye wɔƒoƒo me, va se ɖe esime maɖe gbeƒã wò alɔ na dzidzimeviwo kple wò ŋusẽ na megbeviwo katã!”—Ps. 71:17, 18.\n5. Nu kae Kristotɔ tsitsiwo ate ŋu awɔ be nu siwo wosrɔ̃ naɖe vi na ame bubuwo?\n5 Nu kae nàwɔ be nunya si su asiwò ƒe geɖe la naɖe vi na ame bubuwo? Ðe nàte ŋu akpe sɔhɛ Mawu subɔlawo va aƒewò me be miaɖo dze tuameɖowoa? Ðe nàte ŋu akpe wo be woawɔ dɔ kpli wò le gbeƒãɖeɖedɔa me be woakpɔ dzidzɔ si kpɔm nèle le Yehowa subɔsubɔ me la teƒea? Elihu si nɔ anyi le blema gblɔ be: “Tsitsi neƒo nu, eye ƒe geɖe neɖe nunya fia!” (Hiob 32:7) Apostolo Paulo xlɔ̃ nu nyɔnu Kristotɔ tsitsiwo be woade dzi ƒo na ame bubuwo to nya kple kpɔɖeŋu me. Eŋlɔ bena: “Nyɔnu tsitsiwo . . . [nanye] nu nyui fialawo.”—Tito 2:3.\nNU SIWO NÀTE ŊU AWƆ ATSƆ AKPE ÐE AMEWO ŊU\n6. Nu ka tae mele be Kristotɔ siwo si ƒe geɖe ƒe nuteƒekpɔkpɔ su nabu akpa si wowɔna la nu tsɛ o?\n6 Ne Kristotɔ kpɔnuteƒe ye nènye la, ke nu geɖe li nàte ŋu awɔ atsɔ akpe ɖe amewo ŋu. Bu nu siwo nènya fifia siwo mènya le ƒe 30 alo 40 siwo va yi me o ŋu kpɔ. Èva nya ale si tututu nàwɔ Biblia me gɔmeɖosewo ŋu dɔ le agbe me. Eye nènya ale si nàfia Biblia me nyateƒea wòade amewo ƒe dzi gbɔ wu. Ne hamemetsitsie nènye la, ènya ale si nàkpe ɖe nɔvi siwo ɖe afɔ baɖa la ŋu. (Gal. 6:1) Ðewohĩ èsrɔ̃ ale si nàkpɔ hamea ƒe dɔ vovovowo, takpekpe ƒe dɔwɔƒewo, alo Fiaɖuƒe Akpata tutudɔwo dzi. Ate ŋu anye be ènya ale si nàde dzi ƒo na ɖɔktawo be woazã dɔdamɔnu siwo me womezãa ʋu le o. Ne ƒe ʋɛ aɖewo koe nye esia nèsrɔ̃ nyateƒea hã la, nuteƒekpɔkpɔ nyuiwo su asiwò. Le kpɔɖeŋu me, ne èhe viwòwo wotsi la, ekema aɖaŋu siwo aɖe vi geɖe la su asiwò. Kristotɔ tsitsiwo ate ŋu anye dzideƒotsoƒe gã aɖe na Yehowa ƒe amewo to nufiafia, ŋgɔxɔxɔ kple ŋusẽdodo nɔviwo me.—Mixlẽ Hiob 12:12.\n7. Hehe nyui kawoe Kristotɔ tsitsiwo ate ŋu ana sɔhɛwo?\n7 Aleke nàte ŋu awɔ ŋutete si le asiwò la ŋu dɔ nyuie wu? Àte ŋu afia sɔhɛwo ale si woadze Biblia-nusɔsrɔ̃ gɔme ahayi edzii. Ne nɔvinyɔnue nènye la, ɖe nàte ŋu aɖo aɖaŋu na vidada siwo si vihehe ƒe nuteƒekpɔkpɔ mesu o ku ɖe ale si woada asɔ le mawusubɔsubɔ me esime wole be lém na wo viwo hã la ŋua? Ne nɔviŋutsue nènye la, ɖe nàte ŋu afia nɔviŋutsu sɔhɛwo ale si woaƒo nuƒo dzonɔamemetɔe ahaɖe gbeƒã nya nyuia nyuie wua? Ðe nàte ŋu afia ale si nèyina ɖakpɔa Kristotɔ tsitsiwo ɖa hedoa ŋusẽ woƒe xɔse la woa? Ne ŋusẽ mele ŋuwò abe tsã ene o hã la, mɔnukpɔkpɔ nyui geɖe ʋu ɖi na wò be nàna hehe sɔhɛwo. Mawu ƒe Nya la gblɔ be: “Ðekakpuiwo ƒe atsyɔ̃ enye woƒe ŋusẽ, eye ta ɣi enye amegãɖeɖiwo ƒe bubu.”—Lod. 20:29.\nSUBƆSUBƆ LE AFI SI GBEƑÃÐELAWO HIÃ GEÐE WU LE\n8. Nu kae apostolo Paulo wɔ le eƒe tsitsime?\n8 Apostolo Paulo subɔ Mawu kple eƒe ŋusẽ katã le eƒe tsitsime gɔ̃ hã. Kaka ɣeyiɣi si me woɖe asi le eŋu le gaxɔ me le Roma le ƒe 61 M.Ŋ. me naɖo la, eku kutri geɖe hedo dzi to dodokpɔ geɖewo me le dutanyanyuigbɔgblɔdɔa me, eye ate ŋu atiae be yeanɔ Roma kpoo ahanɔ gbeƒã ɖem hafi. (2 Kor. 11:23-27) Ðikeke mele eme o be ado dzidzɔ na nɔvi siwo le dugã ma me be Paulo nayi edzi anɔ yewo gbɔ ahanɔ kpekpem ɖe yewo ŋu. Gake Paulo kpɔe be hiahiã geɖe wu le dukɔ bubuwo me. Eya ta eɖoe be yeayi dutanyanyuigbɔgblɔdɔa dzi. Eya kple Timoteo kpakple Tito wozɔ mɔ yi Efeso, emegbe woyi Kreta, eye ɖewomahĩ ema megbee woyi Makedonia. (1 Tim. 1:3; Tito 1:5) Míenya ne eyi Spania hã o, gake eɖoe be yeayi hafi.—Rom. 15:24, 28.\n9. Ɣekaɣie Petro anya ʋu yi afi si hiahiã geɖe wu le? (Kpɔ nɔnɔmetata si le nyati sia ƒe gɔmedzedze.)\n9 Apostolo Petro anya xɔ wu ƒe 50 esime wòʋu yi afi si hiahiã geɖe wu le. Aleke míewɔ nya? Ne ƒe ɖekae eya kple Yesu woxɔ alo ne ɖewohĩ etsi wu Yesu la, ke exɔ abe ƒe 50 ene esime eya kple apostolo bubuawo kpe ta le Yerusalem le ƒe 49 M.Ŋ. me. (Dɔw. 15:7) Ɣeyiɣi aɖe le kpekpe ma megbe la, Petro yi ɖanɔ Babilon, eye ɖikeke mele eme o be, eyi kple susu be yeaɖe gbeƒã na Yudatɔ gbogbo siwo nɔ nuto ma me. (Gal. 2:9) Afi mae wònɔ esi wòŋlɔ eƒe lɛta gbãtɔ le ƒe 62 M.Ŋ. me. (1 Pet. 5:13) Dutanyigba dzi nɔnɔ mele bɔbɔe o, gake Petro mena tsitsi xe mɔ nɛ be dzidzɔ si wòakpɔ tso Yehowa subɔsubɔ bliboe me la to eŋu o.\n10, 11. Gblɔ nuteƒekpɔkpɔ si ku ɖe nɔvi aɖewo siwo ʋu yi ɖasubɔ le afi si hiahiã geɖe wu le le woƒe tsitsime ŋu.\n10 Egbea Kristotɔ geɖe siwo xɔ ƒe 50 heyina la kpɔnɛ be yewoƒe nɔnɔmewo trɔ eye yewoate ŋu awɔ mɔnukpɔkpɔ yeyewo ŋu dɔ asubɔ Yehowa geɖe wu. Wo dometɔ aɖewo ʋu yi afi si hiahiã geɖe wu le. Le kpɔɖeŋu me, Robert gblɔ be: “Nye kple srɔ̃nye míexɔ abe ƒe 55 ene esi míekpɔe be míate ŋu awɔ mɔnukpɔkpɔ yeye siwo ʋu ɖi na mí la ŋu dɔ. Mía vi ɖeka kolia megale mía gbɔ o, dzila tsitsiwo hã megale mía si míakpɔ wo dzi o, eye domenyinu sue aɖe hã su mía si. Mekpɔe be ne míedzra míaƒe aƒea la, míate ŋu axe mía ŋu fewo katã eye ga asusɔ na mí míazã va se ɖe esime maxɔ nye dzudzɔxɔledɔmega. Míesee be ame geɖe lɔ̃na be woasrɔ̃ Biblia kpli yewo le Bolivia, eye nuwo mexɔ asi boo hã le afi ma o. Eya ta míetso nya me be míaʋu ayi. Tɔtrɔ ɖe nɔnɔmeawo ŋu le teƒe yeyea menɔ bɔbɔe o. Nuwo to vovo na ale si wonɔ le Dziehe Amerika. Gake míaƒe agbagbadzedzewo mezu dzodzro o.”\n11 Robert gblɔ kpee be: “Fifia míaƒe agbe katã ku ɖe subɔsubɔdɔa ŋu. Ame siwo míesrɔ̃ Biblia kplii la dometɔ aɖewo xɔ nyɔnyrɔ. Míesrɔ̃ Biblia kple ƒome dahe aɖe si nɔ kɔƒe si gbɔ didi agbadroƒe geɖe la me. Gake ƒome ma me tɔwo zɔa mɔ didi ma vaa kpekpe le dugã me kwasiɖa sia kwasiɖa. Àte ŋu akpɔ dzidzɔ si míekpɔ esi ƒome ma wɔ ŋgɔyiyi eye wo vi tsitsitɔa zu mɔɖela gɔ̃ hã la le susu mea?”\nKPEKPE ÐE DUTAGBEDOLAWO ƑE HAMEWO ŊU\n12, 13. Esi Brian xɔ dzudzɔ le dɔme la, nu kae eya kple srɔ̃a wowɔ?\n12 Dutagbedolawo ƒe hamewo kple ƒuƒoƒowo ate ŋu akpɔ viɖe geɖe tso kpɔɖeŋu siwo nɔviŋutsu kple nɔvinyɔnu tsitsiwo ɖona me. Eye dɔwɔwɔ le anyigbamama mawo me tea ŋu nyea dzidzɔ. Le kpɔɖeŋu me, Brian gblɔ be: “Esi mexɔ ƒe 65, si nye ƒe si Britaintɔwo xɔa dzudzɔ le dɔme la, nye kple srɔ̃nye míegakpɔa dzidzɔ aɖeke o. Mía viwo tsi dzo le aƒe me, eye ƒãa hafi míekpɔa ɖetsɔlemetɔwo srɔ̃a Biblia kpli wo. Gake gbe ɖeka la, medo go Chinatɔ aɖe si va nɔ numekuku wɔm le yunivɛsiti sukukpodzi. Mekpee na kpekpea eye wòlɔ̃ va, eye medze Biblia sɔsrɔ̃ gɔme kplii. Kwasiɖa ʋɛ aɖewo megbe la, ekplɔ eƒe sukuhati Chinatɔ bubu va kpekpea. Kwasiɖa eve megbe la, ekplɔ ame etɔ̃lia vɛ eye emegbe wòkplɔ ame enelia vɛ.\n13 “Esi Chinatɔ atɔ̃lia si wòkplɔ vɛ bia be masrɔ̃ Biblia kpli ye la, megblɔ na ɖokuinye be, ‘Ne mexɔ ƒe 65 hã la, esia mefia be maxɔ dzudzɔ le Yehowa subɔsubɔ me o.’ Eya ta mebia srɔ̃nye si metsi wu ƒe eve la be adi be yeasrɔ̃ Chinagbe mahã. Míezã kasɛt si dzi wolé Chinagbe ɖo tsɔ srɔ̃ Chinagbea. Ƒe ewoe nye esi va yi. Gbeƒãɖeɖe na dutagbedolawo na míese le mía ɖokui me be míegale ko abe ɖekakpui kple ɖetugbui ene. Va se ɖe fifia la, míesrɔ̃ Biblia kple Chinatɔ 112 sɔŋ! Wo dometɔ akpa gãtɔ le kpekpeawo dem. Wo dometɔ ɖeka nye mɔɖela hele subɔsubɔm kpli mí.”\nÐewohĩ mètsi akpa be nàkeke wò subɔsubɔdɔa ɖe enu o (Kpɔ memama 12, 13)\nNU SI NÀTE ŊU AWƆ NEDZE ŊUWÒ\n14. Nu ka nyanyae ana Kristotɔ tsitsiwo nanɔ dzidzɔ kpɔm? Eye aleke Paulo ƒe kpɔɖeŋua ade dzi ƒo na woe?\n14 Menye Kristotɔ siwo xɔ ƒe 50 heyina la katãe nɔnɔmea ɖea mɔ na wokekea woƒe subɔsubɔdɔa ɖe enu alea le Yehowa subɔsubɔ me o. Lãmesẽkuxiwo le ame aɖewo ŋu, eye ɖewo le wo viwo alo wo dzila tsitsiwo dzi kpɔm. Gake àte ŋu akpɔ dzidzɔ ne ènya be Yehowa dea asixɔxɔ akpa si wɔm nèle le eƒe subɔsubɔdɔa me ŋu. Eya ta le esi nàtsi dzimaɖi ɖe nu siwo mète ŋu le wɔwɔm o ŋu teƒe la, na nu si wɔm nèle fifia la nadze ŋuwò. Bu apostolo Paulo ƒe kpɔɖeŋua ŋu kpɔ. Wosikae ɖe aƒe me ƒe geɖe, si wɔe be mete ŋu yi eƒe dutanyanyuigbɔgblɔdɔa dzi o. Gake ɣesiaɣi si amewo va egbɔ la, edzroa Ŋɔŋlɔawo me kpli wo eye wòdoa ŋusẽ woƒe xɔse.—Dɔw. 28:16, 30, 31.\n15. Nu ka tae asixɔxɔ gã le Kristotɔ tsitsiwo ŋu?\n15 Yehowa kpɔa ŋudzedze ɖe nu si Kristotɔ siwo tsi le ƒe me ate ŋu awɔ le eƒe subɔsubɔdɔa me ŋu vavã. Togbɔ be Salomo gblɔ be ŋkeke vɔ̃ siwo vana le ame ƒe tsitsime menye ɣeyiɣi nyuitɔ o hã la, Yehowa kpɔa ŋudzedze ɖe nu siwo Kristotɔ tsitsiwo wɔna tsɔ kafunɛ ŋu. (Luka 21:2-4) Hamewo hã kpɔa ŋudzedze ɖe nɔvi siwo subɔ nuteƒewɔwɔtɔe ƒe geɖe la ƒe kpɔɖeŋu nyuiwo ŋu.\n16. Mɔnukpɔkpɔ kawoe manya su Hana si o, gake nu kae wòte ŋu wɔ le Mawu subɔsubɔ me?\n16 Biblia ka nya ta be nyɔnu tsitsi aɖe si ŋkɔe nye Hana yi edzi subɔ Yehowa nuteƒewɔwɔtɔe le eƒe tsitsime gɔ̃ hã. Enye ahosi si xɔ ƒe 84 esime wodzi Yesu. Kaka Yesu nadze eƒe subɔsubɔdɔa gɔme la, Hana anya ku xoxo, eya ta anɔ eme be mɔnukpɔkpɔ mesu esi wòva zu Yesu yomedzela, alo ame si wotsɔ gbɔgbɔ kɔkɔe si ami na, alo wòɖe gbeƒã Fiaɖuƒeŋutinya nyuia o. Gake Hana wɔ nu si wòate ŋui kple dzidzɔ. ‘Eƒe afɔ metsona le gbedoxɔa me gbeɖe o, eye wòwɔa subɔsubɔdɔ kɔkɔe zã kple keli.’ (Luka 2:36, 37) Anɔ eme be ne nunɔla le dzudzɔ ʋeʋĩ dom le ŋdi kple fiẽ me la, Hana nɔa ameha la dome le xɔxɔnua henɔa gbe dom ɖa le susu me, ɖewohĩ hena gaƒoƒo ɖeka kple afã. Esi wòkpɔ Yesu vidzĩa la, eƒo nu “tso ɖevi la ŋu na ame siwo katã nɔ Yerusalem ƒe ɖeɖe la lalam.”—Luka 2:38.\n17. Aleke míate ŋu akpe ɖe mía nɔvi Kristotɔ tsitsiwo kple nɔvi siwo le dɔ lém la ŋu?\n17 Egbea, ele be míadi mɔnukpɔkpɔwo akpe ɖe mía nɔvi Kristotɔ tsitsiwo kple nɔvi siwo le dɔ lém ŋu. Wo dometɔ aɖewo adi vevie be yewoade kpekpeawo kple takpekpewo, gake ɣeaɖewoɣi la, wometea ŋui o. Le teƒe aɖewo la, hamewo wɔa ɖoɖo be ame tsitsi siawo naɖo to kpekpeawo me nyawo to telefon dzi. Esia manya wɔ le teƒe aɖewo o. Ke hã, Kristotɔ siwo mate ŋu ade kpekpeawo o ate ŋu akpe asi ɖe tadedeagu vavãtɔ ŋu. Le kpɔɖeŋu me, woate ŋu anɔ gbe dom ɖa be nuwo nadze edzi nyuie na Kristo hamea.—Mixlẽ Psalmo 92:14, 15.\n18, 19. (a) Mɔ ka nue Kristotɔ tsitsiwo ƒe kpɔɖeŋu ate ŋu ade dzi ƒo na ame bubuwo? (b) Ame kawoe ate ŋu awɔ ɖe aɖaŋu si Biblia ɖo be, ‘Ðo ŋku Wɔwòla Gã dzi’ la dzi?\n18 Kristotɔ tsitsiwo manya de dzesi ale si gbegbe woƒe kpɔɖeŋu dea dzi ƒo na amewoe o. Le kpɔɖeŋu me, togbɔ be Hana subɔ Mawu nuteƒewɔwɔtɔe ƒe gbogbo mawo hã la, anɔ eme be menyae be yeƒe kpɔɖeŋua ade dzi ƒo na amewo le ƒe alafa geɖewo megbe o. Woŋlɔ lɔlɔ̃ si nɔ Hana si na Yehowa la ŋu nya ɖe Ŋɔŋlɔawo me. Ðikeke mele eme o be lɔlɔ̃ si le asiwò na Mawu la tsi dzi me na wò haxɔsetɔwo. Mewɔ nuku o be Mawu ƒe Nya la gblɔ be: “Atsyɔ̃fiakuku enye ta ƒowɔ, dzɔdzɔenyenye ƒe mɔ dzi wokpɔnɛ lena”!—Lod. 16:31.\n19 Seɖoƒe li na nu si mía dometɔ ɖe sia ɖe ate ŋu awɔ le Yehowa subɔsubɔ me. Gake mina mía dometɔ siwo ŋu ŋusẽ kpɔtɔ le la naɖoe kplikpaa awɔ nya siawo siwo tso gbɔgbɔ me la dzi be: ‘Ðo ŋku Wɔwòla Gã la dzi hafi ne ŋkeke vɔ̃wo nava.’—Nyagb. 12:1.\nƉoe Ɖe Amewo Ɖoe Ɖe Amewo Subɔ Yehowa Hafi Ŋkeke Vɔ̃wo Nava\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA January 2014


Agbemeŋutinya: Míedi Vevie Be Míasubɔ Yehowa, Afi Ka Kee Míeɖale O | Nusɔsrɔ̃\nMíedi Vevie Be Míasubɔ Yehowa, Afi Ka Kee Míeɖale O\nAbe ale si Markus kple Janny Hartlief gblɔe ene\nNye ɖeka nyemeyi gbeadzi ɖaɖe gbeƒã kpɔ o. Menɔ vɔvɔ̃m ale gbegbe be nye afɔwo nɔa ƒoƒom kpakpakpa ɣesiaɣi si meyi gbeadzi. Nu si gagblẽ nyaa ɖe edzi wue nye be, anyigbamamaa me tɔwo meɖoa to kura o. Wo dometɔ aɖewo wɔa adã ale gbegbe, eye wodina be yewoaƒom. Le nye mɔɖeɖedɔa wɔwɔ ƒe ɣleti gbãtɔ me la, agbalẽvi ɖeka ko mena!—Markus.\nƑE 1949 me nyae nye esia, ewu ƒe 60 fifia, gake nye ŋutinyaa ŋutɔ dze egɔme ƒe geɖe do ŋgɔ na esia. Fofonye Hendrik nye afɔkpawɔla kple abɔdɔwɔla le Donderen, si nye kɔƒe sue aɖe le Drenthe ƒe dzigbe, le Netherlands. Afi mae wodzim le le ƒe 1927 me; mí ame adree wodzi eye nyee nye vi enelia. Míaƒe aƒea le mɔ aɖe si womedo o to. Aƒelika akpa gãtɔ nye agbledelawo, eye agbledede doa dzidzɔ nam ŋutɔ. Le ƒe 1947 me, esime mexɔ ƒe 19 la, meke ɖe nyateƒea ŋu to míaƒe aƒelika si woyɔna be Theunis Been dzi. Meɖo ŋku edzi be Theunis ƒe nu medo dzidzɔ nam zi gbãtɔ si medo goe o, gake le Xexemeʋa II megbe kpuie la, eva zu Yehowa Ðasefo eye mede dzesii be ewɔa nu xɔlɔ̃tɔe wu tsã. Tɔtrɔ si wòwɔ la ʋãm ŋutɔ, eya ta meɖo toe esi wòƒo nu nam tso paradisonyigba si ŋugbe Mawu do la ŋu. Mexɔ nyateƒea enumake, eye míezu xɔlɔ̃wo le míaƒe agbe me katã. *\nMedze gbeƒãɖeɖe gɔme le May 1948 me, eye le ɣleti si kplɔe ɖo me la, mexɔ nyɔnyrɔ le June 20 lia dzi le takpekpe aɖe si wowɔ le Utrecht me. Le January 1, 1949, dzi la, medze mɔɖeɖedɔa wɔwɔ gɔme eye woɖom ɖe Borculo, le Netherlands ƒe ɣedzeƒe, afi si hame sue aɖe nɔ. Ele be mazɔ mɔ kilometa 130 hafi aɖo afi ma, eya ta metiae be mado gasɔ ayi. Mesusui be gaƒoƒo 6 aɖewo koe mazã, gake le tsidzadza gã kple ya sesẽ aɖe si ƒo kpem ta la, mezã gaƒoƒo 12 sɔŋ, togbɔ be meva ɖo keteke tsɔ zɔ mɔ susɔea si nye kilometa 90 gɔ̃ hã! Zã do ŋutɔ hafi meva ɖo, eye menɔ Ðasefowo ƒe ƒome aɖe ƒe aƒe me hewɔ mɔɖeɖedɔa le nuto ma me.\nLe aʋamegbeƒe mawo me la, nu ʋɛ aɖewo koe nɔ amewo si. Kot ɖeka kple atawui eve koe nɔ asinye—kot la lolo wum, eye atawuiawo hã nɔ kpuie ŋutɔ! Abe ale si megblɔe le gɔmedzedzea ene la, gbeƒãɖeɖe le Borculo menɔ bɔbɔe nam le ɣleti gbãtɔ me o, gake Yehowa yram Biblia nusrɔ̃vi geɖewo va su asinye. Dzinu asieke megbe la, woɖom ɖe Amsterdam.\nTSO KƆƑE ME YI DUGÃ ME\nAgbledenuto mee wonyim le, gake fifia meva kpɔ ɖokuinye le Amsterdam, si nye dugã si lolo wu ɖe sia ɖe le Netherlands. Subɔsubɔdɔa tse ku ale gbegbe. Le ɣleti gbãtɔ me la, mena agbalẽ wòsɔ gbɔ wu esi mena le ɣleti asieke siwo do ŋgɔ me. Eteƒe medidi o, menɔ Biblia nusɔsrɔ̃ enyi ya teti wɔm. Esi woɖom hamea ƒe zimenɔla (si yɔm míele fifia be hamemetsitsiwo ƒe ha ƒe ɖoɖowo gbɔ kpɔla) megbe la, wode dɔ asi nam be maƒo dutoƒonuƒo gbãtɔ. Mevɔ̃ ŋutɔ, eya ta evivi nam esi woɖom ɖe hame bubu me do ŋgɔ teti na ɣeyiɣi si woɖo be maƒo dutoƒonuƒoa. Nyemenya kura be mava ƒo nuƒo 5,000 kple edzivɔ ne ƒeawo va le yiyim o!\nEtame: Markus (ɖusime ɖaa) le ablɔdziɖaseɖiɖidɔ wɔm le Amsterdam gbɔ lɔƒo le ƒe 1950 me\nLe May 1950 me la, woɖom ɖe Haarlem. Eyome wokpem be mava wɔ nutome sue dzikpɔdɔ. Metsi dzi ale gbegbe be alɔ̃ menya dɔ nam o ŋkeke etɔ̃ sɔŋ. Megblɔ na Robert Winkler, si nɔ subɔsubɔm le alɔdzedɔwɔƒea be nyemebui be medze o, gake egblɔ nam be: “Wò ya, kpe dɔbiagbalẽvia ɖo ko. Àsrɔ̃e.” Le ema megbe kpuie la, wona hehem ɣleti ɖeka eye medze nutome sue subɔla (dzikpɔla) ƒe dɔ gɔme. Esi meyi ɖasrã hame aɖe kpɔ la, medo go Janny Taatgen, si nye mɔɖela dzidzɔme, si me ɖokuitsɔtsɔsavɔ ƒe gbɔgbɔ le eye wòlɔ̃ Yehowa vevie. Míeɖe mía nɔewo le ƒe 1955 me. Gake hafi mayi nye ŋutinyaa dzi la, Janny agblɔ ale si wòwɔ va zu mɔɖela kple ale si míesubɔ ɖekae le míaƒe srɔ̃ɖeɖe megbe.\nSUBƆSUBƆ ÐEKAE ABE SRƆ̃TƆWO ENE\nJanny: Danye zu Ðasefo le ƒe 1945 me esime mexɔ ƒe 11. Enumake ekpɔe be ele vevie be yeasrɔ̃ Biblia kple ye vi etɔ̃awo; gake fofonye ya tsi tsitre ɖe nyateƒea ŋu, eya ta danye fiaa nu mí ne mele aƒea me o.\nKpekpe gbãtɔ si medee nye takpekpe si wowɔ le The Hague le ƒe 1950 me. Kwasiɖa ɖeka megbe la, mede kpekpe gbãtɔ le Fiaɖuƒe Akpata si le Assen (Drenthe) la me. Fofonye do dziku vevie eye wònyam le aƒe me. Danye gblɔ nam be, “Ènya afi si nàte ŋu anɔ.” Menya be nye gbɔgbɔmenɔviwo ŋue wònɔ nu ƒom tsoe. Meyi ɖanɔ Ðasefowo ƒe ƒome aɖe si te ɖe mía ŋu gbɔ, gake fofonye ganɔ fu ɖem nam, eya ta meʋu yi hame si le Deventer (Overijssel), si didi tso mía gbɔ anɔ kilometa 95 la me. Gake esi nyemetsi anɔ ɖokuinye si o ta la, fofonye ɖo nya me le setɔwo gbɔ le esi wònyam le aƒe me ta. Eya ta elɔ̃ be magbɔ va aƒe me. Togbɔ be fofonye meva xɔ nyateƒea o hã la, eva ɖe mɔ nam medea kpekpeawo katã eye meyia gbeadzi hã.\nEte: Janny (ɖusime ɖaa) esime wònɔ kpekpeɖeŋu mɔɖeɖedɔ wɔm le ƒe 1952 me\nEsi metrɔ gbɔ va aƒe me megbe kpuie la, danye dze dɔ vevie eye wòhiã be mawɔ aƒemedɔwo katã. Le esiawo katã me hã la, meyi edzi wɔ ŋgɔyiyi le gbɔgbɔ me eye mexɔ nyɔnyrɔ le ƒe 1951 me esime mexɔ ƒe 17. Le ƒe 1952 me esi Dada ƒe lãme sẽ la, mesubɔ abe kpekpeɖeŋu mɔɖela ene hewɔ dɔ kple nɔvinyɔnu mɔɖela etɔ̃ ɣleti eve. Tɔdziʋuƒe aɖe mee míenɔ, eye míeɖe gbeƒã le du eve me le Drenthe nutoa me. Le ƒe 1953 me la, mezu gbesiagbe mɔɖela. Ƒe ɖeka megbe la, ɖekakpui nutome sue dzikpɔla aɖe va srã míaƒe hamea kpɔ. Markus ye. Míeɖe mía nɔewo le May 1955 me, esi míese le mía ɖokui me be míate ŋu asubɔ Yehowa nyuie wu abe srɔ̃tɔwo ene ta.—Nyagb. 4:9-12.\nMíaƒe srɔ̃ɖegbe le ƒe 1955 me\nMarkus: Le míaƒe srɔ̃ɖeɖea megbe la, woɖo mí ɖe Veendam (Groningen) abe mɔɖelawo ene. Xɔ vi sue aɖe si ƒe didime nye meta etɔ̃ eye eƒe kekeme nye meta eve ko mee míenɔ. Gake Janny dzra xɔa me ɖo nyuie wònye gbɔɖemeƒe. Zã sia zã la, ehiãna be míate míaƒe kplɔ̃ kple zikpui vi eveawo ɖa be míate ŋu amu abati si míeziɔ ɖe gli ŋu la amlɔ edzi.\nƔleti ade megbe la, wokpe mí be míava wɔ mɔzɔzɔdɔ le Belgium. Le ƒe 1955 me la, gbeƒãɖela 4,000 aɖewo koe nɔ dukɔa me. Fifia wodzi ɖe edzi zi gbɔ zi ade! Le Flanders, si nye Belgium ƒe dziehe la, amewo doa gbegbɔgblɔ si Netherlandstɔwo dona la ke. Ke hã, ale si Belgiumtɔwo doa gbea to vovo, eya ta le gɔmedzedzea la, ehiã be míaɖu gbemasemasekuxiwo dzi.\nJanny: Mɔzɔzɔdɔa bia ɖokuitsɔtsɔsavɔ blibo. Míedoa gasɔ yina ɖasrãa hameawo kpɔ eye míedzea mía nɔviwo ƒe aƒewo me. Esi aƒe mele míawo ŋutɔwo si si me míanɔ le subɔsubɔ kwasiɖaa ƒe nuwuwu o ta la, míenɔa hamea gbɔ va se ɖe Dzoɖagbe, eye míedzona Braɖa ŋdi yia hame bubu gbɔ. Gake míebua míaƒe subɔsubɔdɔa ɣesiaɣi be enye yayra tso Yehowa gbɔ.\nMarkus: Le gɔmedzedzea me la, míenya nɔvi aɖeke le hameawo me o, ke hã wonyo dɔme hewɔ amedzro na mí ale gbegbe. (Heb. 13:2) Esi ƒeawo va nɔ yiyim la, míesrã Netherlandsgbe hame siwo le Belgium la kpɔ zi geɖe. Esia na míekpɔ yayra geɖewo. Le kpɔɖeŋu me, míeva nya nɔvi siwo le Netherlandsgbe nutome gã la me katã kloe, eye míelɔ̃ wo vevie. Míekpɔ ɖevi alafa geɖewo tsi hewɔ gbɔgbɔmeŋgɔyiyi, wotsɔ wo ɖokuiwo ɖe adzɔgbe na Yehowa, eye wotsɔ Fiaɖuƒea ƒe nuwo ɖo nɔƒe gbãtɔ le woƒe agbe me. Dzidzɔ gãe wònye be míekpɔ wo dometɔ geɖewo le Yehowa subɔm nuteƒewɔwɔtɔe le ɣeyiɣiawo katã ƒe subɔsubɔdɔa me. (3 Yoh. 4) “Dzidedeƒo na ame nɔewo” sia na wòle bɔbɔe be míayi edzi anɔ subɔsubɔm kple dzi blibo.—Rom. 1:12.\nKUXI SESẼ AÐE KPLE YAYRA VAVÃWO\nMarkus: Tso gbe si gbe míeɖe mía nɔewo la, míaƒe didie nye be míade Gilead Suku. Míesrɔ̃a Eŋlisigbe gaƒoƒo ɖeka ya teti gbe sia gbe. Gake Eŋlisigbea sɔsrɔ̃ le agbalẽ ɖeɖe ko me menɔ bɔbɔe o, eya ta míeɖoe be míayi England le míaƒe mɔkekeɖuɣiwo, ale be míate ŋu aɖe gbeƒã na amewo atsɔ asrɔ̃ gbea nyuie. Mlɔeba le ƒe 1963 me la, míexɔ lɛtakotoku aɖe tso habɔbɔa ƒe dɔwɔƒegã si le Brooklyn. Lɛta evee le eme, tɔnye ɖeka, Janny tɔ ɖeka. Nye lɛta la nye amekpekpe be mava xɔ hehe tɔxɛ le Gilead Sukua ɣleti ewo. Sukua ƒe taɖodzinu koŋ ye nye be woana hehe nɔviŋutsuwo be woawɔ dzikpɔkpɔdɔwo nyuie. Eya ta sukuvi 100 siwo wokpe la dometɔ 82 nye nɔviŋutsuwo.\nJanny: Le nye lɛtaa me la, wobia tso asinye be mabu eŋu ahado gbe ɖa tso eŋu nenye be malɔ̃ anɔ Belgium esime Markus yi Gilead Sukua. Esia medze ŋunye gbã o. Ðeko wòdze abe Yehowa meyra ɖe agbagba si dzem menɔ be mawɔ ŋgɔyiyi la dzi o ene. Ke hã meɖo ŋku Gilead Sukua ƒe taɖodzinu dzi—si nye be wòakpe ɖe ame siwo dee ŋu be woate ŋu awɔ gbeƒãɖeɖedɔa nyuie le xexea me godoo. Eya ta melɔ̃ be matsi anyi; ale woɖom mɔɖela vevi be mawɔ dɔ kple Anna kple Maria Colpaert, siwo nye mɔɖela vevi kpɔnuteƒewo, le Belgium du si nye Ghent.\nMarkus: Wobia tso asinye be mava Brooklyn ɣleti atɔ̃ do ŋgɔ na sukua gɔme dzedze be mate ŋu asrɔ̃ Eŋlisigbea nyuie. Mewɔ dɔ le Agbalẽwo Ðoɖoɖa Dɔwɔƒe kple Subɔsubɔ Dɔdzikpɔƒea. Subɔsubɔ le habɔbɔa ƒe dɔwɔƒegã la kple asikpekpe ɖe agbalẽwo ɖoɖo ɖe Asia, Europa, kple Anyiehe Amerika ŋu na mekpɔ ŋudzedze ɖe xexea me katã ƒe nɔviwo ƒe habɔbɔa ŋu geɖe wu. Meɖoa ŋku Nɔviŋutsu A. H. Macmillan, si wɔ mɔzɔzɔdɔa le Nɔviŋutsu Russell ƒe ŋkekea me la dzi vevie. Ɣemaɣi la, etsi eye megasea nu tututu o, ke hã edea kpekpeawo katã nuteƒewɔwɔtɔe. Ema wɔ dɔ ɖe dzinye vevie eye wòna mekpɔe be mele be míabu hadede kple mía nɔvi Kristotɔwo nu tsɛ gbeɖe o.—Heb. 10:24, 25.\nJanny: Nye kple Markus míeƒoa ka na mía nɔewo zi gbɔ zi geɖe le kwasiɖaa me. Míesusua mía nɔewo ŋutɔ! Gake Markus nɔ dzidzɔ kpɔm ɖe hehe si xɔm wònɔ le Gilead Sukua me la ŋu, eye gbeƒãɖeɖedɔa nɔ nye hã nunye vivim. Kaka Markus nagbɔ tso Amerika la, menɔ Biblia nusɔsrɔ̃ 17 sɔŋ wɔm! Togbɔ be menɔ bɔbɔe esime mía dome ma ɣleti 15 sɔŋ o hã la, mekpɔe be Yehowa yra mí ɖe nu siwo míetsɔ sa vɔe ta. Gbe si gbe Markus agbɔ la, yameʋu si wòɖo la tsi megbe gaƒoƒo geɖe, eya ta esi wòva ɖo mlɔeba la, míefa avi ɖe kɔ dzi na mía nɔewo. Tso ɣemaɣi la, naneke megamaa mía dome o.\nMÍEDAA AKPE ÐE SUBƆSUBƆMƆNUKPƆKPƆ SIWO SU MÍA SI TA\nMarkus: Esi megbɔ tso Gilead Sukua le December 1964 me la, wokpe mí be míava subɔ le Betel. Míenya tso gɔmedzedzea me be woaganɔ dɔ ɖɔlim na mí o. Ɣleti etɔ̃ pɛ megbe la, woɖo mí ɖe Flanders be míaɖawɔ nutome gã dzikpɔdɔa. Esi woɖo Aalzen kple Els Wiegersma ɖe Belgium abe dutanyanyuigblɔlawo ene la, wode dɔ asi na wo be woawɔ nutome gã dzikpɔdɔa, eye míawo míetrɔ yi Betel; mesubɔ le Subɔsubɔ Dɔdzikpɔƒea. Tso ƒe 1968 yi ƒe 1980 me la, woɖɔli dɔ na mí tso Betel yi mɔzɔzɔdɔa me, kple tso mɔzɔzɔdɔa me yi Betel zi gbɔ zi geɖe. Mlɔeba la, tso ƒe 1980 va ɖo ƒe 2005 me la, mesubɔ abe nutome gã dzikpɔla ene.\nTogbɔ be míaƒe dɔdeasiwo trɔ enuenu zi geɖe hã la, míeŋlɔ be gbeɖe be míeɖe adzɔgbe na Yehowa be míasubɔe kple luʋɔ blibo o. Míese vivi le dɔ ɖe sia ɖe si wode asi na mí la me, esi míeka ɖe edzi be tɔtrɔ ɖe sia ɖe si woawɔ le míaƒe subɔsubɔdɔa me ado Fiaɖuƒea ƒe nuwo ɖe ŋgɔ ta.\nJanny: Mɔnukpɔkpɔ si su asinye be nye kple Markus míeyi Brooklyn le ƒe 1977 me, kple Patterson le ƒe 1997 me, esime wòyi ɖaxɔ hehe bubuwo kpee abe Alɔdzekɔmiti me tɔ ene la do dzidzɔ nam ŋutɔ.\nYEHOWA NYA MÍAƑE HIAHIÃWO\nMarkus: Le ƒe 1982 me la, wowɔ dɔ na Janny, eye eƒe lãme va sẽ. Ƒe etɔ̃ megbe la, hame si le Louvain na xɔ mí le woƒe Fiaɖuƒe Akpataa ƒe dzisasrã dzi. Le subɔsubɔ ƒe 30 megbe la, esiae nye zi gbãtɔ si xɔ su míawo ŋutɔwo si. Le Braɖagbewo ne míedo agba be míayi aɖasrã hame aɖe kpɔ la, ehiãna be mafɔ míaƒe agbawo ato atrakpuifɔflɔ 54-awo dzi aɖi agaliae zi gbɔ zi geɖe! Dzidzɔtɔe le ƒe 2002 me la, wona míeʋu le dziƒoxɔa dzi va xɔ siwo le gɔmea dometɔ aɖe me. Esi mexɔ ƒe 78 la, woɖo mí ɖe Lokeren abe mɔɖela veviwo ene. Edoa dzidzɔ na mí be míekpɔtɔ le subɔsubɔm alea eye míetea ŋu yia gbeadzi gbe sia gbe.\n“Míexɔe se vevie be menye afi si míele subɔsubɔm le alo mɔnukpɔkpɔ si su mía sie nye nu vevitɔ o, ke ame si subɔm míele la boŋ ye”\nJanny: Ne wotsɔ ƒe siwo katã mí ame evea míetsɔ wɔ ɣeyiɣiawo katã ƒe subɔsubɔdɔa ƒo ƒui la, awu ƒe 120! Míekpɔ ŋugbe si Yehowa do be ‘yemaɖe asi le mía ŋu gbeɖe o,’ eye be ne míesubɔ ye nuteƒewɔwɔtɔe la, ‘naneke mahiã mí o’ la me vava teƒe.—Heb. 13:5; 5 Mose 2:7.\nMarkus: Míeɖe adzɔgbe na Yehowa be míasubɔe tso esime míenye sɔhɛwo ko. Míedi nu gãwo na mía ɖokui gbeɖe o. Míelɔ̃ faa xɔ dɔ ɖe sia ɖe si wode mía si, elabena míexɔe se vevie be menye afi si míele subɔsubɔm le alo mɔnukpɔkpɔ si su mía sie nye nu vevitɔ o, ke ame si subɔm míele la boŋ ye.\n^ mm. 5 Esi ƒeawo va nɔ yiyim la, fofonye, danye kple nɔvinyenyɔnu tsitsi ɖeka kpakple nɔvinyeŋutsu eve hã va zu Ðasefowo.


Mina Miaƒe Lɔlɔ̃ Nanɔ Dzidzim Ðe Edzi | Gbetakpɔxɔ Nusɔsrɔ̃\nGbetakpɔxɔ—Tata Si Míesrɔ̃na | August 2019\nGBE BUBU Acholi Adza Afrikaans Akha Albanian Amharic Amis Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Tokunɔgbe Bulgarian Cakchiquel Catalan Cebuano Changana (Mozambique) Chavacano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Croatian Czech Dangme Danish Digor Douala Drehu Dutch Edo Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Garifuna Georgian German Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Ibanag Ibinda Icelandic Igbo Igede Iloko Indonesian Italian Italy Tokunɔgbe Japanese Javanese Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kirundi Kisi Kisonge Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mingrelian Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Palauan Pangasinan Papiamento (Curaçao) Persian Philippines Tokunɔgbe Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Turkish Tuvaluan Twi Tzotzil Ukrainian Umbundu Urdu Urhobo Uruund Uzbek Uzbek (Roman) Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zulu\nMina Miaƒe Lɔlɔ̃ Nanɔ Dzidzim Ðe Edzi\n“Nu si medoa gbe ɖa bianae nye be, miaƒe lɔlɔ̃ nanɔ dzidzim ɖe edzi geɖe wu.”—FLP. 1:9.\nHADZIDZI 106 Mina Míatu Lɔlɔ̃ Ðo\nNYA VEVIAWO *\n1. Ame kawoe kpe asi ɖe eŋu be woɖo hame si nɔ Filipi?\nESIME apostolo Paulo, Sila, Luka, kple Timoteo va ɖo Romatɔwo ƒe dutanyigba si nye Filipi la, wokpɔe be ame geɖe di be yewoase Fiaɖuƒegbedeasia. Nɔviŋutsu dzonɔamemetɔ ene siawo kpe asi ɖe eŋu be woɖo hame aɖe ɖe afi ma, eye nusrɔ̃lawo te kpekpe ɖekae; eye anɔ eme be nyɔnu xɔsetɔ si ŋkɔe nye Lidia, si nye amedzrowɔla la ƒe aƒe mee wokpena le.—Dɔw. 16:40.\n2. Nɔnɔme sesẽ kae va hame yeyea dzi le ɣeyiɣi kpui aɖe megbe?\n2 Eteƒe medidi o, nɔnɔme sesẽ aɖe va hame yeyea dzi. Satana de adã ta me na ame siwo lé fu nyateƒea eye wotsi tsitre ɖe gbeƒãɖeɖedɔ si wɔm Kristotɔ wɔnuteƒe mawo nɔ ŋu vevie. Wolé Paulo kple Sila, woƒo wo kple ati, eye wode wo gaxɔ me. Emegbe esi woɖe asi le wo ŋu le gaxɔa me la, woyi ɖasrã nusrɔ̃la yeyeawo kpɔ hede dzi ƒo na wo. Eyome, Paulo, Sila, kple Timoteo dzo le dua me gake edze abe Luka ya tsi afi ma ene. Aleke nuwo va yi na hame yeye si woɖo la? Le Yehowa ƒe gbɔgbɔa ƒe kpekpeɖeŋu me la, xɔsetɔ yeyeawo yi edzi subɔ Yehowa dzonɔamemetɔe. (Flp. 2:12) Eya ta, Paulo kpɔ dzidzɔ ɖe wo ŋu ale gbegbe!\n3. Abe ale si wòdze le Filipitɔwo 1:9-11 ene la, nu kawo ŋue Paulo do gbe ɖa le?\n3 Ƒe ewo aɖewo megbe la, Paulo ŋlɔ lɛta ɖo ɖe hame si nɔ Filipi. Ne èle lɛta sia xlẽm la, àde dzesi lɔlɔ̃ si nɔ Paulo si na nɔvia Kristotɔwo la godoo. Eŋlɔ na wo be: “Lɔlɔ̃ si le Kristo Yesu si la tɔgbie metsɔ le mi katã susum vevie.” (Flp. 1:8) Egblɔ be yedo gbe ɖa ɖe wo ta. Ebia Yehowa be wòakpe ɖe wo ŋu woƒe lɔlɔ̃ nanɔ dzidzim ɖe edzi, woakpɔ nu siwo le vevie wu la adze sii, woanye ame maɖifɔwo, woaganye nuɖiaɖia na amewo o, eye woayi edzi anɔ dzɔdzɔenyenye ƒe ku tsem. Ðikeke mele eme o be, àlɔ̃ ɖe edzi be nya siwo lɔlɔ̃ ʋã Paulo wògblɔ na nɔviawo la ate ŋu aɖe vi na míawo hã egbea. Eya ta, na míaxlẽ nya si tututu Paulo gblɔ na wo. (Xlẽ Filipitɔwo 1:9-11.) Le nyati sia me la, míadzro nya siwo Paulo gblɔ na wo la me. Azɔ hã, míakpɔ ale si míate ŋu awɔ wo dometɔ ɖe sia ɖe ŋu dɔ le míaƒe agbenɔnɔ me.\nMIAƑE LƆLƆ̃ NADZI ÐE EDZI\n4. (a) Le 1 Yohanes 4:9, 10 ƒe nya nu la, aleke Yehowa ɖe ale si wòlɔ̃ míi la fia? (b) Aleke gbegbee wòle be míalɔ̃ Mawu?\n4 Yehowa ɖe lɔlɔ̃ gã si gbegbe le esi na mí la fia esi wòdɔ Via ɖe anyigba dzi be wòaku ɖe míaƒe nu vɔ̃wo ta. (Xlẽ 1 Yohanes 4:9, 10.) Mawu ƒe lɔlɔ̃ si ɖeke mesɔ kplii o la ʋãa mí be míawo hã míalɔ̃e. (Rom. 5:8) Aleke gbegbee wòle be míalɔ̃ Mawu? Yesu ɖo nya ma ŋu esime wògblɔ na Farisitɔ aɖe be: ‘Ele be nàlɔ̃ Yehowa wò Mawu kple wò dzi blibo kple wò luʋɔ blibo kpakple wò tamesusu blibo.’ (Mat. 22:36, 37) Míedi be míalɔ̃ Mawu kple míaƒe dzi blibo. Eye míedi be míaƒe lɔlɔ̃ nanɔ dzidzim ɖe edzi gbe sia gbe. Paulo gblɔ na Filipi nɔviawo be ele be woƒe lɔlɔ̃ “nanɔ dzidzim ɖe edzi geɖe wu.” Nu kae míate ŋu awɔ be míagalɔ̃ Mawu geɖe wu?\n5. Aleke míaƒe lɔlɔ̃ la ate ŋu adzi ɖe edzi?\n5 Ehiã be míanya Mawu hafi míate ŋu alɔ̃e. Biblia gblɔ be: “Ame sia ame si melɔ̃a ame o la medze si Mawu o, elabena Mawu nye lɔlɔ̃.” (1 Yoh. 4:8) Apostolo Paulo gblɔ be míaƒe lɔlɔ̃ na Mawu anɔ dzidzim ɖe edzi ne “sidzedze vavãtɔ kple nugɔmesese blibo” su mía si tso Eyama ŋu. (Flp. 1:9) Esi míedze Biblia sɔsrɔ̃ gɔme la, míeva lɔ̃ Mawu togbɔ be nu ʋɛ aɖewo ko míenya tso eŋu gɔ̃ hã. Eye zi ale si míeva le Yehowa nyam la, zi nenemae míaƒe lɔlɔ̃ na eyama nu le sesẽm ɖe edzi. Esia tae míebua Biblia sɔsrɔ̃ edziedzi kple ŋugbledede le Mawu ƒe Nyaa ŋu be wole nu siwo le vevie wu le míaƒe agbe me la dome!—Flp. 2:16.\n6. Le 1 Yohanes 4:11, 20, 21 ƒe nya nu la, mɔ ka nue míaƒe lɔlɔ̃ ate ŋu anɔ dzidzim ɖe edzi le?\n6 Lɔlɔ̃ gã si Mawu ɖe fia mí la aʋã mí be míalɔ̃ mía nɔvi Kristotɔwo. (Xlẽ 1 Yohanes 4:11, 20, 21.) Míate ŋu asusui be anɔ bɔbɔe na mí be míalɔ̃ mía nɔvi Kristotɔwo. Nu si tae nye be, mí katã míele Yehowa subɔm eye míele agbagba dzem be míasrɔ̃ eƒe nɔnɔme nyoameŋuawo. Eye míele Yesu, ame si lɔ̃ mí ale gbegbe be etsɔ eƒe agbe na ɖe mía ta la, ƒe kpɔɖeŋua srɔ̃m. Ke hã, ɣeaɖewoɣi la, ate ŋu asesẽ na mí be míawɔ sedede si nye be míalɔ̃ mía nɔewo la dzi. Bu eƒe kpɔɖeŋu aɖe si do mo ɖa le Filipi hamea me ŋu kpɔ.\n7. Nu kae míesrɔ̃ tso aɖaŋu si Paulo ɖo na Ewodia kple Sintike la me?\n7 Ewodia kple Sintike siaa nye nɔvinyɔnu siwo me dzo nɔ eye wosubɔ “aduadu” kple apostolo Paulo. Gake masɔmasɔ ɖo wo dome eye wo dome megava nɔ vivim o. Esi Paulo ŋlɔ lɛta na Filipi hame si me nɔvinyɔnu eve mawo nɔ subɔsubɔm le la, eyɔ Ewodia kple Sintike ŋkɔ heɖo aɖaŋu na wo tẽe be “woƒe tamesusu nawɔ ɖeka.” (Flp. 4:2, 3) Paulo kpɔe be ele vevie be yeaɖo aɖaŋu na hame bliboa, esi wògblɔ na wo be: “Miyi edzi miawɔ nuwo katã liʋiliʋĩlilĩ kple nyaʋiʋli manɔmee.” (Flp. 2:14) Kakaɖedzitɔe la, menye nɔvinyɔnu wɔnuteƒe mawo koe Paulo ƒe aɖaŋuɖoɖo ma si le tẽe la ɖe vi na o, ke ekpe ɖe hame bliboa hã ŋu be woana woƒe lɔlɔ̃ na wo nɔewo nadzi ɖe edzi.\nNu ka tae wòhiã be míaƒe susu nanɔ mía nɔviwo ƒe nɔnɔme nyuiwo ŋu? (Kpɔ memama 8 lia) *\n8. Nu kae ate ŋu ana wòasesẽ na mí be míalɔ̃ mía nɔvi Kristotɔwo, eye nu kae ate ŋu akpe ɖe mía ŋu?\n8 Abe ale si wònɔ le Ewodia kple Sintike gome ene la, ne míetsɔ míaƒe susu ɖo mía nɔviwo ƒe vodadawo ŋu la, esia ate ŋu ana wòasesẽ na mí be míalɔ̃ wo tso dzi me. Mí katã míedaa vo gbe sia gbe. Ne míaƒe susu nɔa mía nɔviwo ƒe vodadawo ŋu la, esia awɔe be míagava nɔ wo lɔ̃m abe tsã ene o. Le kpɔɖeŋu me, ne nɔvi aɖe ŋlɔ be be yeakpe ɖe mía ŋu le Fiaɖuƒe Akpataa me dzadzraɖodɔa me la, esia ate ŋu ate ɖe mía dzi. Ne míeva le vodada bubu siwo katã mía nɔvia wɔ va yi ŋu bum la, esia ana wòagate ɖe mía dzi vevie eye míagalɔ̃e abe tsã ene o. Ne èkpɔ ɖokuiwò le nɔnɔme sia tɔgbi me la, anyo be nàde ŋugble le nyateƒenya sia ŋu: Yehowa dea dzesi mía kple mía nɔvia siaa ƒe vodadawo. Togbɔ be enya mía kple mía nɔvia ƒe vodadawo hã la, egakpɔtɔ lɔ̃a mía nɔvia eye wògakpɔtɔ lɔ̃a míawo hã. Le susu ma ta, ehiã be míasrɔ̃ Yehowa ƒe lɔlɔ̃ la eye míana míaƒe susu nanɔ mía nɔviwo ƒe nɔnɔme nyuiwo ŋu. Ne míeku kutri vevie helɔ̃ mía nɔviwo la, esia wɔnɛ be kadodo kplikplikpli va nɔa mía kpli wo dome.—Flp. 2:1, 2.\n“NU SIWO LE VEVIE WU”\n9. Nu kawo hãe le “nu siwo le vevie wu,” siwo ŋu Paulo ƒo nu tsoe le lɛta si wòŋlɔ na Filipitɔwo me la dome?\n9 Gbɔgbɔ kɔkɔe ʋã Paulo wòɖo aɖaŋu na nɔvi siwo nɔ Filipi la, eye aɖaŋuɖoɖo sia yi na Kristotɔwo katã be, “[woakpɔ] nu siwo le vevie wu la adze sii.” (Flp. 1:10) Nu siwo le vevie wu la dometɔ aɖewoe nye Yehowa ƒe ŋkɔa ŋuti kɔkɔ, eƒe ŋugbedodowo mevava, kpakple hamea ƒe ŋutifafa kple ɖekawɔwɔ. (Mat. 6:9, 10; Yoh. 13:35) Ne míena nu siawo nye nu vevitɔwo le míaƒe agbe me la, míele eɖem fia be míelɔ̃ Yehowa.\n10. Nu kae wòle be míawɔ be Mawu nabu mí ame maɖifɔwo?\n10 Paulo gblɔ hã be, ele be míanye “ame maɖifɔwo.” Esia mefia be ele be míade blibo o. Enye nyateƒe be, míate ŋu anye ame maɖifɔwo le gɔmesese deblibo nu abe Yehowa Mawu ene o. Ke hã, ne míewɔa míaƒe ŋutete ɖe sia ɖe be míaƒe lɔlɔ̃ nadzi ɖe edzi geɖe wu eye míekpɔa nu siwo le vevie wu la dzea sii la, Yehowa abu mí ame maɖifɔwoe. Mɔ aɖe si dzi míetona ɖenɛ fiana be míelɔ̃ mía nɔviwoe nye, ne míedzea agbagba vevie be míagazu nuɖiaɖia alo nukikli na wo o.\n11. Nu ka tae wòle be míadze agbagba be míagazu nuɖiaɖia na amewo o?\n11 Aɖaŋuɖoɖo si nye be míaganye nuɖiaɖia na amewo o la nye nuxlɔ̃amenya si nye ŋkubiãnya. Aleke wòate ŋu adzɔ be míazu nuɖiaɖia alo nukikli na amewo? Tiatia siwo míewɔna le modzakaɖenuwo, awudodo, alo dɔwɔɖui gɔ̃ hã gome la ate ŋu azu nuɖiaɖia na ame bubuwo. Ðewohĩ, tiatia si míewɔ la menye nu gbegblẽ le eɖokui si ya o. Gake ne míaƒe tiatiawo ɖe fu na ame bubu aɖe ƒe dzitsinya eye esia zu nuɖiaɖia nɛ la, ekema, enye ŋkubiãnya. Yesu gblɔ be anyo na mí be woatsɔ kpe gã si kpe abe zu ene atsi ɖe kɔ na mí ahatsɔ mí aƒu gbe ɖe atsiaƒu me tsɔ wu be míaɖia yeƒe alẽviawo dometɔ ɖeka nu!—Mat. 18:6.\n12. Nu kae míesrɔ̃ tso atsu kple asi siwo nye mɔɖelawo la ƒe kpɔɖeŋua me?\n12 De dzesi ale si atsu kple asi siwo nye mɔɖelawo la wɔ Yesu ƒe nuxlɔ̃amenyaa dzii. Atsu kple asi bubu aɖe hã xɔ nyɔnyrɔ eteƒe medidi o le hame si me mɔɖelaawo nɔ subɔsubɔm le la me. Womeɖea mɔ ɖe nanewo nu le ƒome si me nyɔnyrɔxɔla yeyeawo tsi le la me o. Kristotɔ yeye siawo xɔe se be mele na Kristotɔwo be woayi sinima aɖakpɔ film o—ne menye film gbegblẽwoe woyi ɖakpɔ o gɔ̃ hã. Eya ta, ewɔ mo yaa na wo ŋutɔ esi wosee be atsu kple asi siwo nye mɔɖelawo la yi sinima. Esia megbe la, atsu kple asi siwo nye mɔɖelawo la dzudzɔ sinimayiyi va se ɖe esime atsu kple asi siwo xɔ nyɔnyrɔ eteƒe medidi o la na hehe woƒe dzitsinya heva da sɔ le ale si wobua nuwo ŋui me. (Heb. 5:14) Atsu kple asi siwo nye mɔɖelawo la to nuwɔna ŋutɔŋutɔ me ɖee fia be yewolɔ̃ yewo nɔviŋutsu kple nɔvinyɔnu yeye siawo, ke menye to nyagbɔgblɔ me ko o.—Rom. 14:19-21; 1 Yoh. 3:18.\n13. Aleke wòate ŋu adzɔ be míana mía nɔvi aɖe nawɔ nu vɔ̃?\n13 Ale si wòagate ŋu adzɔ be míazu nuɖiaɖia alo nukikli na ame aɖe ye nye be, míato míaƒe nuwɔna dzi akplɔ amea ade nu vɔ̃ me. Aleke esia ate ŋu adzɔe? Bu kpɔɖeŋu sia ŋu kpɔ. Biblia nusrɔ̃vi aɖe ku kutri vevie ɣeyiɣi didi aɖe heva ɖu aha tsu nono si nye numame nɛ la dzi mlɔeba. Ekpɔe be, ele be yeaƒo asa na aha sesẽ nono keŋkeŋ. Ewɔ tɔtrɔ geɖe le eƒe agbenɔnɔ me eye wòxɔ nyɔnyrɔ. Gbe ɖeka, esi wòde kplɔ̃ɖoƒe aɖe la, nɔviŋutsu si ɖo kplɔ̃a la de dzi ƒo nɛ be wòano aha sesẽ, esi wògblɔ nɛ be: “Fifia Kristotɔe nènye; Yehowa ƒe gbɔgbɔ le dziwò. Gbɔgbɔ kɔkɔea ƒe kutsetsea ƒe akpa aɖee nye ɖokuidziɖuɖu. Ne èɖua ɖokuiwò dzi la, àte ŋu ano aha sesẽ vi aɖe ya teti.” Ne ɖe nɔviŋutsu yeyea wɔ ɖe nɔviŋutsu ma ƒe aɖaŋuɖoɖo gbegblẽ ma dzi la, wò ya bu nu si gbegbe ate ŋu ado tso eme ŋu kpɔ!\n14. Aleke míaƒe Kristotɔwo ƒe kpekpewo kpena ɖe mía ŋu be míawɔ ɖe aɖaŋu siwo woɖo na mí le Filipitɔwo 1:10 la dzi?\n14 Míaƒe Kristotɔwo ƒe kpekpewo kpena ɖe mía ŋu le mɔ geɖe nu be míawɔ ɖe aɖaŋu siwo woɖo na mí le Filipitɔwo 1:10 la dzi. Gbã, nu siwo me míedzrona le kpekpeawo me la nana míekpɔa nu siwo Yehowa buna be wonye nu siwo le vevie wu la dzea sii. Evelia, le kpekpeawo me la, míesrɔ̃a ale si míawɔ nu siwo míesrɔ̃na dzi ale be míanye ame maɖifɔwo. Eye etɔ̃lia, wodea dzi ƒo na mí le kpekpeawo me “na lɔlɔ̃ kple dɔ nyuiwo wɔwɔ.” (Heb. 10:24, 25) Ne mía nɔvi Kristotɔwo de dzi ƒo na mí la, esia wɔnɛ be míegalɔ̃a mía Mawu la kple mía nɔvi Kristotɔwo geɖe wu. Ne míena lɔlɔ̃ eve siawo dzi ɖe edzi heyɔ míaƒe dzi me la, míawɔ míaƒe ŋutete katã be míagazu nuɖiaɖia alo nukikli na mía nɔvi Kristotɔwo o.\nMIYI EDZI MIANA ‘DZƆDZƆENYENYE ƑE KU NAYƆ MI FŨU’\n15. Nu kae wòfia be ‘dzɔdzɔenyenye ƒe ku nayɔ mí fũu’?\n15 Paulo do gbe ɖa vevie be ‘dzɔdzɔenyenye ƒe ku nayɔ’ Filipi nɔviawo “fũu.” (Flp. 1:11) Ðikeke mele eme o be, “dzɔdzɔenyenye ƒe ku” sia ƒe akpa aɖee nye lɔlɔ̃ si le wo si na Yehowa kple eƒe amewo. Eƒe ɖe hãe nye be woanɔ nu ƒom tso ale si woxɔ Yesu dzi se kple woƒe mɔkpɔkpɔ wɔnukua ŋu na amewo. Paulo zã kpɔɖeŋunya bubu le Filipitɔwo 2:15 esi wògblɔ tso nɔviawo ŋu be wole ‘keklẽm abe akaɖiwo ene le xexea me.’ Esia sɔ nyuie, elabe Yesu yɔ eƒe nusrɔ̃lawo be “xexea ƒe kekeli.” (Mat. 5:14-16) Ede se na eyomedzelawo hã be ‘woawɔ nusrɔ̃lawo,’ eye ‘woanye yeƒe ɖasefowo va se ɖe anyigba ƒe seƒe ke.’ (Mat. 28:18-20; Dɔw. 1:8) Míetsea “dzɔdzɔenyenye ƒe ku” ne míedoa vevie nu le dɔ vevitɔ sia me ale si míate ŋui.\nEsime wosika Paulo ɖe aƒe aɖe me le Roma lae wòŋlɔ eƒe lɛtaa na hame si nɔ Filipi. Le ɣeyiɣi mawo me la, Paulo wɔ mɔnukpɔkpɔwo ŋu dɔ tsɔ ɖe gbeƒã na asrafo siwo nɔ eŋu dzɔm kple ame siwo va srãnɛ kpɔna (Kpɔ memama 16 lia)\n16. Aleke nya siwo dze le Filipitɔwo 1:12-14 la ɖee fia be míate ŋu anɔ keklẽm abe akaɖiwo ene ne míele nɔnɔme sesẽwo me tom gɔ̃ hã? (Kpɔ nɔnɔmetata si le akpaa dzi.)\n16 Míate ŋu anɔ keklẽm abe akaɖiwo ene le nɔnɔme ɖe sia ɖe me. Ɣeaɖewoɣi la, nu si adze abe nu si le mɔ xem na mí be míagagblɔ nya nyuia o la ate ŋu aʋu mɔnukpɔkpɔ ɖi na mí boŋ be míaɖe gbeƒã. Le kpɔɖeŋu me, esime apostolo Paulo ŋlɔ eƒe lɛtaa na Filipitɔwo la, wosikae ɖe aƒe aɖe me le Roma hafi. Gake gamenɔnɔ mexe mɔ nɛ be wòagaɖe gbeƒã na asrafo siwo nɔ eŋu dzɔm la kple ame siwo va srãnɛ kpɔna o. Paulo ɖe gbeƒã dzonɔamemetɔe le nɔnɔme sesẽ mawo me, eye esia na kakaɖedzi su nɔviawo si eye dzi ɖo wo ƒo “be woagblɔ Mawu ƒe nya la vɔvɔ̃manɔmee.”—Xlẽ Filipitɔwo 1:12-14; 4:22.\nDze agbagba ɣesiaɣi nàdi mɔ siwo dzi nàto akpɔ gome le gbeƒãɖeɖedɔa me bliboe (Kpɔ memama 17 lia) *\n17. Aleke nɔvi aɖewo wɔ te ŋu yi gbeƒãɖeɖedɔa dzi togbɔ be wonɔ nɔnɔme madeamedziwo me hã?\n17 Mɔnukpɔkpɔ su mía nɔviŋutsu kple mía nɔvinyɔnu geɖewo si wosrɔ̃ Paulo ƒe kpɔɖeŋua. Nɔvi siawo le dukɔ siwo me womate ŋu aɖe gbeƒã le gaglãgbe alo tso aƒe me yi aƒe me o la me, eya ta, wodi mɔ bubu si dzi woato agblɔ nya nyuia na amewo. (Mat. 10:16-20) Le dukɔ siawo dometɔ aɖe me la, nutome sue dzikpɔlaa doe ɖa be gbeƒãɖela ɖe sia ɖe nakpe eya ŋutɔ ƒe “anyigbamama” ɖo; le go sia me la, woƒe anyigbamamae nye woƒe ƒometɔwo, aƒelikawo, sukuhatiwo, dɔwɔhatiwo, kple ame nyanyɛwo. Le ƒe eve pɛ ko me la, hameawo ƒe xexlẽme dzi ɖe edzi le nutome sue ma me ale gbegbe. Ðewohĩ, naneke mexe mɔ na wò ya be nàɖe gbeƒã le gaglãgbe le dukɔ si me nèle la me o. Ke hã, àte ŋu asrɔ̃ nu vevi aɖe tso ale si mía nɔvi siawo wɔ nui la me: Dze agbagba ɣesiaɣi nàdi mɔ siwo dzi nàto akpɔ gome le gbeƒãɖeɖedɔa me bliboe, eye ka ɖe edzi be Yehowa ana ŋusẽ si nèhiã be nàyi gbeƒãɖeɖedɔa dzi la wò, ne esia wɔwɔ sesẽ na wò le nɔnɔme si me nèle me gɔ̃ hã.—Flp. 2:13.\n18. Nu kae wòle be nàɖo kplikpaa be yeawɔ?\n18 Le ɣeyiɣi vevi sia me la, neva eme be míaɖoe kplikpaa be míawɔ ɖe aɖaŋuɖoɖo siwo gbɔgbɔ ʋã Paulo wòŋlɔ ɖe eƒe lɛtaa me na Filipitɔwo la dzi. Mina míakpɔ nu siwo le vevie wu la adze sii, míanye ame maɖifɔwo, míaganye nukikli na ame bubuwo o, eye míatse dzɔdzɔenyenye ƒe ku la. Ne míewɔe alea la, míaƒe lɔlɔ̃ adzi ɖe edzi eye míahe kafukafu avɛ na Yehowa, mía Fofo lɔ̃ame la.\nNu kawoe nye “nu siwo le vevie wu” la dometɔ aɖewo?\nNu kawoe míawɔ be míanye “ame maɖifɔwo”?\nNu kae akpe ɖe mía ŋu be ‘dzɔdzɔenyenye ƒe ku nayɔ mí fũu’?\nHADZIDZI 17 “Melɔ̃”\n^ mm. 5 Ehiã be míaƒe lɔlɔ̃ na mía nɔvi Kristotɔwo nu nagasẽ ɖe edzi fifia wu ɣeyiɣi bubu ɖe sia ɖe. Filipitɔwo ƒe agbalẽa kpena ɖe mía ŋu míekpɔa ale si míana míaƒe lɔlɔ̃ nadzi ɖe edzi, ne míele nɔnɔme sesẽwo me tom gɔ̃ hã.\n^ mm. 54 NU SI LE EDZI YIM LE FOTOA ME: Esime hame aɖe le Fiaɖuƒe Akpataa me dzram ɖo la, nɔviŋutsu si ŋkɔe nye Joe ya dzudzɔ dɔa wɔwɔ hele dze ɖom kple nɔviŋutsu aɖe kple via. Esia te ɖe nɔviŋutsu si ŋkɔe nye Mike, si le dɔa wɔm la dzi. Ele gbɔgblɔm na eɖokui be, ‘Ðe wòle be Joe nanɔ dze ɖom loo, alo ɖe wòle be wòanɔ dɔ wɔm?’ Emegbe, Mike kpɔ Joe wòle kpekpem ɖe nɔvinyɔnu tsitsi aɖe ŋu dɔmenyotɔe. Nu nyui sia teƒekpɔkpɔ na Mike va le nɔviaŋutsua ƒe nɔnɔme nyuiwo koŋ ŋu bum.\n^ mm. 58 NU SI LE EDZI YIM LE FOTOA ME: Le dukɔ aɖe si me Ðasefowo mate ŋu aɖe gbeƒã le gaglãgbe o me la, nɔviŋutsu aɖe le Fiaɖuƒegbedeasia gblɔm na eƒe ame nyanyɛ aɖe ŋuɖɔɖotɔe. Ɣebubuɣi esime nɔviŋutsua le dɔme eye wòle ɖiɖim ɖe eme la, ele ɖase ɖim na eƒe dɔwɔhati aɖe.\n“Míenaa Ta O”!\n“Ame Siwo Ðoa To Wò” La Akpɔ Agbe\nAle Si Nàwɔ Akpɔ Dzidzɔ Le Wò Dɔdeasi Yeyea Me\nXɔse—Enye Nɔnɔme Nyui Aɖe Si Nana Míesẽa Ŋu\nYohanes Amenyrɔɖetsimelaa—Eƒe Kpɔɖeŋua Akpe Ðe Mía Ŋu Míayi Edzi Anɔ Dzidzɔ Kpɔm\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2019\nGBETAKPƆXƆ—TATA SI MÍESRƆ̃NA August 2019